KDN teliti sebelum laksana polisi isu warga asing di Seberang Jaya

SEBERANG JAYA, 15 Jun - SEBERANG JAYA, 15 Jun - Penyelesaian terbaik akan dilakukan Kementerian Dalam Negeri (KDN) dalam menangani isu warga asing yang menetap dalam negara.

Ia susulan laporan yang diterima KDN berkaitan isu pendatang asing di Seberang Jaya, Pulau Pinang.

Menteri Dalam Negeri, Datuk Seri Hamzah Zainudin berkata, sebarang masalah yang timbul akibat warga asing di kawasan terlibat perlu diteliti terlebih dahulu sebelum sesuatu polisi dilaksanakan.

Menurutnya antara masalah yang disuarakan penduduk di Seberang Jaya melibatkan warga asing tersebut ialah masalah kesihatan, sosial dan keselamatan.

Beliau berkata demikian ketika membuat lawatan di Rumah Pangsa Jalan Terubuk dan Pangsapuri Taman Sutera Jaya, Seberang Jaya.

Difahamkan dua lokasi tersebut menjadi lokasi penempatan warga asing yang mempunyai kad pendaftaran UNHCR.


RM5.45 juta diagihkan kepada 18,179 asnaf, ringankan beban mereka yang terkesan pandemik COVID-19

KANGAR, 12 Jun - Bantu ringankan beban mereka yang terkesan dengan pandemik COVID-19.

Di negeri Perlis; RM5.45 juta diagihkan kepada 18,179 asnaf terdiri daripada penerima Bantuan Sara Hidup Berkala dan Bantuan Sara Hidup Bulanan.

Peruntukan berkenaan sebahagian daripada RM7.2 juta yang diamanahkan oleh penyumbang zakat melalui Majlis Agama Islam dan Adat Istiadat Melayu Perlis (MAIPs) Ketua Pegawai Eksekutif MAIPs, Mohd Nazim Mohd Noor, memberitahu - bantuan berkenaan di bawah Inisiatif Bantuan Rangsangan Asnaf MAIPs secara berperingkat .

Ia bertujuan membantu meringankan beban mereka yang terkesan dengan pandemik COVID-19.

MAIPs berharap para penerima dapat merancang serta mengutamakan keselamatan diri dengan mematuhi segala SOP yang telah ditetapkan.  Masyarakat boleh membuat semakan nama yang tersenarai melalui laman portal rasmi MAIPs atau melalui website tertera.


Hospital Jasin lakar sejarah terima sijil LEED

JASIN, 12 Jun - Hospital Jasin, Melaka melakar sejarah apabila berjaya mendapat penarafan tertinggi platinum dalam pensijilan Kepimpinan Tenaga dan Rekabentuk Alam Sekitar (LEED) yang dikeluarkan oleh Majlis Bangunan Hijau Amerika Syarikat.

Menteri Kesihatan, Datuk Seri Dr Adham Baba berkata, lebih membanggakan apabila kejayaan itu adalah dalam kategori Operasi dan Penyelenggaraan Bangunan Sedia Ada Versi 4 iaitu yang pertama di dunia bagi bangunan hospital dan juga yang pertama di Malaysia bagi bangunan kerajaan.

Kejayaan tersebut membuktikan usaha kerajaan dalam memastikan fasiliti kesihatan sentiasa berada pada tahap terbaik terutama ketika menangani situasi pandemik COVID-19.  Ia juga memberi keyakinan kepada golongan professional antarabangsa bahawa kerajaan berada pada landasan yang betul dalam urusan penyenggaraan di bawah KKM.  Pensijilan LEED itu turut menjadi penanda aras bagi pihaknya untuk meluaskan pelaksanaan program penarafan di fasiliti-fasiliti kesihatan KKM yang lain bagi mengurangkan pelepasan gas rumah kaca. Pelaksanaan amalan hijau itu akan memberi penjimatan tenaga yang optimum, mengurangkan kos dan belanja operasi hospital, sekali gus meningkatkan prestasi dan keupayaan keseluruhan bangunan.


JAIS batal peperiksaan PSRA yang dijadual Ogos ini

SELANGOR, 11 Jun - Jabatan Agama Islam Selangor (JAIS) membuat keputusan membatalkan peperiksaan Penilaian Sekolah Rendah Agama (PSRA) yang dijadual pada 23 hingga 27 Ogos ini.

Pengarah JAIS, Datuk Mohd Shahzihan Ahmad memaklumkan, susulan pembatalan itu, pihaknya akan melaksanakan kaedah pentaksiran baharu yang setara dan seimbang sebagai ganti sesuai pemilihan pelajar ke tingkatan 1 Sekolah Agama Bantuan Kerajaan dan Maahad Integrasi Tahfiz Selangor sesi kemasukan 2022.

Dalam satu kenyataan beliau menjelaskan, keputusan pembatalan peperiksaan PSRA dibuat berikutan pelaksanaan sekatan pergerakan penuh fasa pertama di seluruh negara dan trend semasa penularan dan peningkatan jangkitan serta jumlah kematian akibat COVID-19 di Selangor yang semakin tinggi.

Menurut beliau, keputusan itu akan turut membantu usaha berterusan semua pihak melandaikan lekuk penularan COVID-19.


Pemain sape profesional, Saufi Aiman meninggal dunia

KUCHING, 11 Jun - Pemain sape profesional, Saufi Aiman Yahya, 31 ditemui meninggal dunia dalam sebuah bilik di apartment City Square, Kuching malam tadi.

Menurut Ketua Polis Daerah Kuching, ACP Ashmon Bajah, Saufi Aiman ditemukan dalam keadaan terbaring oleh rakan sebiliknya sekitar pukul 9 malam sebelum laporan polis dibuat.

Sepasukan bomba dipanggil ke tempat kejadian bagi membawa keluar mayat dari kediaman terbabit lengkap dengan sut perlindungan diri, PPE.  Siasatan awal mendapati mangsa kali terakhir dilihat semasa makan tengah hari bersama rakannya pada hari yang sama.  Ketika dihubungi RTM, ACP Ashmon memaklumkan tiada unsur-unsur jenayah ditemukan di lokasi kejadian.  Mayat dibawa ke Hospital Umum Sarawak untuk tindakan selanjutnya dan kes diklasifikasikan sebagai mati mengejut.

Saufi Aiman pernah mengharumkan nama negara di peringkat Antarabangsa dengan merangkul empat pingat emas dan satu perak dalam Kejohanan Seni Persembahan Dunia ke-21 pada tahun 2017.


Pengabaian SOP punca insiden LRT bertembung

PUTRAJAYA, 10 Jun - Pengabaian pematuhan prosedur operasi standard (SOP) menjadi punca insiden dua tren LRT bertembung pada 24 Mei lalu.

Menurut Menteri Pengangkutan, Datuk Seri Dr Wee Ka Siong masalah teknikal, kegagalan komunikasi antara Pusat Kawalan Operasi (OCC) dan pemandu (hostler) antara punca pelanggaran berkenaan.

Jelasnya pelanggaran berlaku antara tren 40 yang mengalami masalah teknikal apabila kedua-dua sistem Komunikasi On-Board Vehicle (VOBC) gagal berfungsi.

Manakala tren 81 yang dipenuhi penumpang dan dilepaskan untuk meneruskan perjalanan dari stesen KLCC sebelum mendapat pengesahan tepat situasi tren yang mengalami masalah itu.

Beliau berkata demikian dalam sidang media dalam talian berkaitan Laporan Jawatankuasa Siasatan bagi insiden pelanggaran tren LRT Kelana Jaya pada 24 Mei lalu.

Sementara itu, 23 cadangan penambahbaikan sistematik dikemukakan Jawatankuasa Siasatan.

Kesemua cadangan itu telah diterima kabinet dan perlu diambil tindakan segera oleh Prasarana dan Rapid KL Sdn. Bhd.

Jelas beliau lagi, dapatan daripada laporan berkenaan bertujuan menambah baik sistem keseluruhan industri perkhidmatan rel dan pengurusan infrastruktur bagi memastikan keselamatan awam sentiasa diutamakan.

Penyiasatan yang dilaksanakan tidak bertujuan untuk membuktikan kesalahan atau liabiliti terhadap mana-mana pihak.


Nasib 6 beradik yatim piatu terbela, sudah miliki surat beranak dan bakal bersekolah

TANGGA BATU, 10 Jun - Nasib enam beradik yatim piatu di Kampung Tangga Batu, Melaka yang tidak dapat meneruskan persekolahan kerana tiada surat beranak dan masalah kewangan kini terbela.

Kesemua mereka telah menerima sijil kelahiran daripada Jabatan Pendaftaran Negara yang disampaikan Ketua Menteri, Datuk Seri Sulaiman Md Ali ketika mengadakan lawatan ke rumah enam beradik berkenaan.

Nul Aziza Rosani 14 tahun, Ahmad Baharom (13), Muhd Tadrul (12) Khalid (11), Mohd Said Maulidin (8) dan Siti Khadijah 6 tahun tinggal bersama ibu saudaranya, Hajirah Hairun yang juga merupakan orang kurang upaya selepas kedua ibu bapa mereka meninggal dunia.  Sementara itu, Ketua Menteri, Datuk Seri Sulaiman Md Ali berkata, beliau mahu kesemua enam beradik ini dapat memulakan persekolahan sebaik sahaja tamatnya PKP.  Pihaknya sudah memaklumkan kepada Jabatan Pendidikan Negeri agar menempatkan adik beradik itu di sekolah berdekatan dengan kediaman mereka.


Calon SPM 2020 individu hebat, berjaya duduki peperiksaan dalam pandemik COVID-19

PUTRAJAYA, 10 Jun - Perdana Menteri Tan Sri Muhyiddin Yassin menyifatkan calon Sijil Pelajaran Malaysia (SPM) 2020 yang menerima keputusan hari ini sebagai individu hebat yang menduduki peperiksaan dalam situasi negara dan dunia bergelut dengan pandemik COVID-19.

Tan Sri Muhyiddin menerusi hantaran Facebook hari ini, beliau berbangga dengan calon SPM 2020 yang berdepan cabaran berbeza berbanding tahun-tahun sebelumnya.

Katanya semua pelajar diuji dengan cabaran yang getir namun berbekalkan semangat serta keazaman tinggi dengan sokongan semua pihak, cabaran itu berjaya diharungi.Bagaimanapun, Tan Sri Muhyiddin menyatakan sekiranya keputusan yang diterima bukanlah seperti yang diharapkan, jangan sesekali berputus asa. Selain itu beliau turut berterima kasih kepada ibu bapa dan guru-guru yang berhempas-pulas berusaha bagi membantu pelajar mengharungi peperiksaan dalam masa mencabar ini.Ini kerana ibu bapa dan guru-guru berusaha berlipat kali ganda menerusi proses pembelajaran dan pengajaran (PdP) yang penuh mencabar dalam suasana norma baharu. Beliau berpesan agar keputusan yang diterima hari ini menjadi penyuntik semangat untuk terus berusaha bagi memastikan kehidupan serta masa depan yang terjamin.


Slip keputusan rasmi boleh dimuat turun dari myresult3.moe.gov.my pada 14 Jun

PUTRAJAYA, 10 Jun - Beberapa pembaharuan diperkenal Kementerian Pendidikan Malaysia, KPM buat julung kalinya bagi memastikan kelancaran urusan berkaitan SPM 2020 selain menyokong inisiatif digitalisasi.

Menteri Kanan Pendidikan, Datuk Dr. Mohd Radzi Md Jidin berkata, ia termasuk semakan keputusan dan muat turun slip peperiksaan SPM 2020 secara dalam talian.

Bagi calon yang tidak mempunyai akses internet untuk mendapatkan keputusan, beliau berkata, pihak sekolah telah berbincang dengan calon-calon berkenaan mengenai kaedah terbaik bagi mereka mendapatkan keputusan.Selain itu, pemeriksaan skrip jawapan juga dilaksana secara dalam talian dan proses pengeluaran keputusan disingkatkan dari 90 hari kepada 76 hari.Pencetakan dan pengedaran sijil SPM dipercepat dari 6 bulan kepada 1 bulan dan ia dijangka akan diedarkan secara berperingkat bermula 10 Julai depan.


Muhyiddin menerusi hantaran Facebook hari ini, beliau berbangga dengan calon SPM 2020 yang berdepan cabaran berbeza berbanding tahun-tahun sebelumnya.

Katannya, semua pelajar diuji dengan cabaran yang getir namun berbekalkan semangat serta keazaman tinggi dengan sokongan semua pihak cabaran itu berjaya diharungi.

Bagaimanapun, Tan Sri Muhyiddin menyatakan sekiranya keputusan yang diterima bukanlah seperti yang diharapkan, jangan sesekali berputus asa.

Selain itu beliau turut berterima kasih kepada ibu bapa dan guru-guru yang berhempas-pulas berusaha bagi membantu pelajar mengharungi peperiksaan dalam masa mencabar ini.

Ini kerana ibu bapa dan guru-guru berusaha berlipat kali ganda menerusi proses pembelajaran dan pengajaran (PdP) yang penuh mencabar dalam suasana norma baharu. Beliau berpesan agar keputusan yang diterima hari ini menjadi penyuntik semangat untuk terus berusaha bagi memastikan kehidupan serta masa depan yang terjamin.


9,411 calon memperoleh keputusan cemerlang SPM 2020

PUTRAJAYA, 10 Jun - Seramai 9,411 daripada 381,894 calon peperiksaan Sijil Pelajaran Malaysia (SPM) 2020 memperoleh keputusan cemerlang gred A dalam semua mata pelajaran diambil.

Laporan Analisis Keputusan Peperiksaan SPM 2020 oleh Kementerian Pendidikan juga mendapati bilangan calon yang mendapat sekurang-kurangnya kepujian turut meningkat kepada 78,731 calon berbanding 77,038 pada tahun 2019.

Analisis turut menyebut daripada 83 mata pelajaran ditawarkan, 43 mencatatkan peningkatan prestasi, 39 merekodkan penurunan dan satu mata pelajaran kekal.

Dari segi keupayaan calon menjawab soalan Kemahiran Berfikir Aras Tinggi (KBAT) pula, 19.36%dikategorikan sebagai cemerlang, 48.89% baik dan 31.75% berpotensi.


SPM 2020 catat GPN 4.80, pencapaian terbaik dalam tempoh lima tahun

PUTRAJAYA, 10 Jun - Pencapaian Sijil Pelajaran Malaysia (SPM) 2020 dengan Gred Purata Nasional (GPN) 4.80 adalah yang terbaik dalam tempoh lima tahun.

Menteri Kanan Pendidikan, Datuk Dr Mohd Radzi Jidin berkata, ia berdasarkan calon yang mendaftar kali pertama sekurang-kurangnya enam mata pelajaran dan menduduki sekurang-kurangnya satu mata pelajaran.

Dalam pada itu menurut Mohd Radzi, lima mata pelajaran teras menunjukkan peningkatan tahun ini berbanding tahun lalu dalam mata pelajaran Matematik, Sains, Sejarah, Pendidikan Islam dan Pendidikan Moral.

Manakala Mata pelajaran Bahasa Melayu dan Bahasa Inggeris mencatatkan penurunan berbanding tahun lalu.


Calon luar bandar catat peningkatan keputusan SPM 2020

PUTRAJAYA, 10 Jun - Pencapaian calon Sijil Pelajaran Malaysia (SPM) di luar bandar mempamerkan peningkatan malah lebih tinggi berbanding calon di bandar.

Peningkatan ini menyebabkan jurang pencapaian antara bandar dan luar bandar mengecil kepada 0.38% pada tahun 2020 berbanding 0.44% tahun 2019.


338,659 calon layak terima Sijil SPM 2020, meningkat sebanyak 1.96%

PUTRAJAYA, 10 Jun - Calon Layak Sijil Pelajaran Malaysia (SPM) turut menunjukkan peningkatan sebanyak 1.96% (338,659 calon) iaitu 88.68% bagi SPM 2020 berbanding 86.72% atau 337,773 untuk SPM 2019.

Seramai 401,105 calon mendaftar dengan seramai 381,894 calon menduduki SPM 2020 untuk 83 mata pelajaran di 3,310 pusat peperiksaan.

Manakala bagi Calon Berkeperluan Khas (CBK) Layak Sijil SPM, terdapat 6.88% peningkatan iaitu 68.22% bagi SPM 2020 berbanding 61.34% untuk SPM 2019.

Seramai 1,435 CBK telah menduduki peperiksaan SPM pada tahun 2020.


Bayaran secara tanpa tunai bagi semua perkhidmatan kerajaan pada 2022

PUTRAJAYA, 9 Jun - Kementerian Kewangan menerusi inisiatif MyDIGITAL akan memastikan pembayaran bagi semua perkhidmatan kerajaan akan dibuat secara tanpa tunai menjelang tahun hadapan.

Tengku Datuk Seri Zafrul berkata, setakat akhir tahun lalu, 60% daripada jumlah kutipan kerajaan dilaksanakan menerusi kaedah e-pembayaran.

Selain kaedah tanpa tunai, kerajaan turut melaksanakan pelbagai inisiatif digitalisasi termasuk beralih kepada 'Kad pengenalan elektronik' dan bukti identiti secara biometrik untuk pengenalan orang awam.

Tengku Datuk Seri Zafrul berucap merasmikan Persidangan Akauntan Antarabangsa Insitut Perakaunan Malaysia (MIA) 2021 secara maya.


Nahas LRT: Laporan siasatan dibentangkan ke kabinet

KUALA LUMPUR, 9 Jun - Laporan siasatan kemalangan nahas membabitkan tren Transit Aliran Ringan (LRT) akan dibentangkan ke mesyuarat kabinet hari ini.

Ia dilengkapkan hasil siasatan, semakan dokumen dan simulasi.

Menteri Pengangkutan Datuk Seri Dr Wee Ka Siong memaklumkan laporan disediakan Jawatankuasa Siasatan terdiri daripada sembilan anggota diketuai Ketua Setiausaha Kementerian Pengangkutan Datuk Isham Ishak.

Beliau berkata laporan dibuat secara profesional dan komprehensif.

Ia juga berjaya disiapkan dalam tempoh 14 hari seperti ditetapkan.

Insiden pada malam 24 Mei lepas mengakibatkan sebuah tren tanpa penumpang bertembung dengan sebuah lagi tren yang membawa 213 penumpang dalam terowong antara stesen LRT Kampung Baru dan stesen LRT KLCC.


Sidang Parlimen Hibrid: Jawatankuasa Khas kaji dan teliti konsep serta pelaksanaan

KUALA LUMPUR, 8 Jun - Jawatankuasa khas bagi mengkaji konsep serta mekanisme sidang Parlimen secara hibrid telah meneliti konsep dan kaedah pelaksanaannya dari pelbagai sudut dan permasalahan.

Keperluan itu termasuk mengambil kira amalan persidangan hibrid Parlimen negara-negara luar seperti United Kingdom dan Australia.

Yang Dipertua Dewan Negara Tan Sri Dr Rais Yatim dalam kenyataan berkata beberapa aspek penting sedang dalam penelitian jawatankuasa khas, khususnya dari sudut takrif dan pelaksanaan untuk diterima pakai, demi memastikan tiada pelanggaran perundangan melibatkan SOP COVID-19 yang berkuat kuasa, ketika ini.

Jawatankuasa khas itu secara khusus mengambil kira himpitan pandemik COVID-19 yang kini melanda negara dan rakyat serta mengambil berat kelangsungan suara rakyat di Parlimen yang berpaksikan pemerintahan raja berperlembagaan.

Selain itu, jawantankuasa khas turut sama mengambil kira implikasi kuat kuasa pemerintahan darurat yang berdepan dengan cabaran kewangan dan beban tugas pentadbir Parlimen serta perimbangan kemampuan mengemas kini prasarana yang sedia ada melibatkan komunikasi 222 kawasan Dewan Rakyat dan 70 senator di seluruh negara.


13,000 komputer riba diagih kepada pelajar golongan B40

KLUANG, 7 Jun - Kira-kira 13,000 komputer riba telah diagihkan kepada kepada pelajar golongan B40 di seluruh negara bagi keperluan Pengajaran dan Pembelajaran Di Rumah (PdPR) akibat pandemik COVID-19.

Menteri Kanan Pendidikan, Datuk Dr Radzi Md Jidin berkata, 40,000 lagi akan diagihkan 12 Jun ini.

Menurut beliau, Pelaksanaan kaedah PdPR tidak hanya meliputi pembelajaran dalam talian semata-mata, sebaliknya turut merangkumi bahan bantuan pembelajaran berbentuk manual.

Seramai 71 pelajar tingkatan tiga daripada golongan B40 menerima bantuan komputer riba menerusi inisiatif CERDIK di Sekolah Menengah Kebangsaan Felda Kahang Timur, Kluang, Johor, pagi tadi.

Bantuan yang diserahkan secara pandu lalu itu bertujuan melancarkan proses PdPR.


42 Pasar Segar Terkawal beroperasi

SEPANG, 7 Jun - 42 buah Pasar Segar Terkawal (PST) telah beroperasi di seluruh negara dan mencatat jualan sebanyak RM18.9 juta setakat 4 Jun lalu.

Seramai 48 petani dan 6,879 usahawan telah menyertai PST.

Jelas Menteri Pertanian dan Industri Makanan, Datuk Seri Dr. Ronald Kiandee, PST akan diteruskan bagi memastikan penduduk setempat mendapat akses kepada barangan keperluan sepanjang tempoh PKP.

Setiap PST akan mempunyai lapan komoditi teras iaitu sayur, buah, ikan, ayam, daging, produk PKS, barangan runcit dan makanan bungkus.

Peniaga PST turut menawarkan pengguna, kadar penjimatan 5 hingga 20%.

Menerusi satu kenyataan, Datuk Seri Dr. Ronald turut menyarankan pengguna membeli barangan secara dalam talian dan mengurangkan keberadaan di PST.

Antara kemudahan pembelian dalam talian, aplikasi Agrobazaar Online, selain aplikasi e-dagang seperti Shopee, Lazada, MyGrocer, OurFarm AirAsia dan Farm2Table.

Datuk Seri Dr. Ronald membuat lawatan kerja di 2 PST bertempat di Putrajaya dan Sepang.


Jawatankuasa Khas kaji sidang Parlimen Hibrid

KUALA LUMPUR, 7 Jun - Satu Jawatankuasa Khas sedang melaksana kajian bagi meneliti konsep serta kaedah pelaksanaan sistem Parlimen Hibrid.

Ini termasuklah mengambil kira konsep persidangan itu yang telah diamalkan di United Kingdom dan Australia.

Jelas Yang-Dipertua Dewan Negara, Tan Sri Dr. Rais Yatim jawatankuasa itu menekankan aspek penting, khususnya dari sudut takrif dan pelaksanaan.

Langkah itu bagi memastikan tidak wujud sebarang pelanggaran perundangan yang melibatkan penguatkuasaan SOP PKP ketika ini.

Jawatankuasa itu turut mengambil kira aspek tingkah laku ahli parlimen, selain hal ehwal prasarana dan kelengkapan legislatif.

Keperluan aspek komunikasi yang melibatkan wakil bagi 222 kawasan Dewan Rakyat dan 70 ahli Dewan Negara juga akan diperincikan dalam kajian berkenaan.

Jawatankuasa Khas tersebut dianggotai Yang-Dipertua Dewan Negara dan Dewan Rakyat, Menteri Di Jabatan Perdana Menteri, Timbalan-Timbalan Yang-Dipertua serta Ketua Pentadbir Parlimen.

Ahli jawatankuasa akan mengadakan mesyuarat susulan esok.


PM wakili seluruh rakyat merafak sembah tahniah sempena Hari Keputeraan Agong

KUALA LUMPUR, 7 Jun - Perdana Menteri Tan Sri Muhyiddin Yassin mewakili seluruh rakyat Malaysia merafak sembah ucapan setinggi-tinggi tahniah Kebawah Duli Yang Maha Mulia (KDYMM) Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sempena Sambutan Ulang Tahun Hari Keputeraan Rasmi Seri Paduka Baginda hari ini.

Tan Sri Muhyiddin berkongsi ucapan di Facebook berkata, beliau dan seluruh rakyat turut mendoakan Al-Sultan Abdullah dan Raja Permaisuri Agong Tunku Azizah Aminah Maimunah Iskandariah serta kaum kerabat Seri Paduka Baginda berdua.

Tambah Perdana Menteri, negara masih lagi berada dalam tempoh pelaksanaan Sekatan Pergerakan Penuh yang bertujuan melandaikan lekuk jangkitan COVID-19.

Beliau berharap dengan segala usaha yang sedang dijalankan dalam melawan pandemik COVID-19 ini akan memperoleh kejayaan atas limpah perkenan dan naungan Tuanku.


Malaysia bakal bincang insiden pencerobohan pesawat tentera udara China

PUTRAJAYA, 5 Jun - Menteri Luar, Datuk Seri Hishammuddin Tun Hussein akan membincangkan insiden pencerobohan pesawat tentera udara China bersama rakan sejawatannya, Wang Yi.

Wisma Putra dalam satu kenyataan menjelaskan, perbincangan akan diadakan di luar Mesyuarat Khas Menteri Luar ASEAN-China di Chongqing, China Isnin ini.

Datuk Seri Hishammuddin bakal mengetuai delegasi negara ke mesyuarat itu sempena ulang tahun ke-30 Hubungan Dialog ASEAN-China.

Kesemua menteri luar ASEAN dan Wang Yi serta Setiausaha Agung ASEAN dijangka menghadiri mesyuarat berkenaan.

Kedua-dua menteri tersebut turut akan berunding kaedah terbaik bagi memastikan insiden itu tidak berulang demi menjaga keamanan serta kestabilan di Laut China Selatan dan menghindari sebarang kejadian yang tidak diingini.

Wisma Putra memaklumkan, Datuk Seri Hishammuddin juga dijangka mengadakan mesyuarat dua hala dengan rakan sejawatnya dari China itu, di samping meneroka perkongsian lebih substantif dan dinamik dalam pelbagai bidang.

Ini termasuklah kerjasama vaksin COVID-19, pembangunan infrastruktur, kewangan, ekonomi digital, pengeluaran makanan dan pertanian teknologi tinggi.

31 Mei lalu, 16 pesawat milik Tentera Udara Republik Rakyat China (PLAAF) dikesan memasuki ruang udara Zon Maritim Malaysia (MMZ), dan Tentera Udara Diraja Malaysia (TUDM) bertindak menempatkan pesawat tempurnya dan Kuala Lumpur mengeluarkan nota diplomatik.


Bekalan darah di HSB semakin berkurang, hanya mampu bertahan untuk lima hari

ALOR SETAR, 4 Jun - Bekalan darah di Hospital Sultanah Bahiyah (HSB), Alor Setar, berada pada tahap kurang memuaskan.

Kuantitinya perlu segera ditambah, kerana bekalan sedia ada hanya mampu bertahan untuk lima hari sahaja.

Pihak HSB sudah membatalkan kes-kes pembedahan elektif, namun 80 peratus kes di hospital, masih memerlukan darah.Antaranya, kes ibu bersalin, Thalaseamia dan kemalangan jalan raya.


Pemimpin Perak sumbang tiga bulan gaji

IPOH, 2 Jun - Barisan kepemimpinan negeri Perak mengikut jejak langkah jemaah kabinet dengan menyumbangkan tiga bulan gaji mereka ke Akaun Amanah Bencana.

Ia akan melibatkan gaji Menteri Besar dan 10 Exconya.


Isu penahanan 'Dr. Nur' masih dalam siasatan

PUTRAJAYA, 2 Jun - Segala maklumat yang diterima kerajaan berhubung ‘Dr. Nur’ yang didakwa sebagai warganegara Malaysia ditahan pihak Israel telah diserahkan kepada PDRM dan agensi berkaitan.

Menteri Luar, Datuk Seri Hishammuddin Tun Hussein berkata masih terdapat keraguan dalam laporan awal berhubung siasatan mengenainya.

Beliau menyatakannya selepas melancarkan kempen “Pengumpulan Dana Bantuan Kemanusiaan, Dari Malaysia Untuk Palestin” yang diadakan secara maya.

Wisma Putra sebelum ini menggesa dua pemilik akaun Instagram tampil dan mengemukakan maklumat berkenaan ‘Dr. Nur’ selepas perkongsian mengenai penahanannya oleh pihak Israel tular di media sosial.

Ini berikutan Wisma Putra tidak dapat mengenal pasti butiran peribadi serta perincian insiden yang menimpa ‘Dr. Nur’, sekali gus menyulitkan usaha Perwakilan Malaysia untuk menghubungi dan menyalurkan bantuan konsular yang sewajarnya.


Malaysia akan keluar nota bantahan kepada China - Datuk Seri Hishammuddin

PUTRAJAYA, 2 Jun - Kementerian Luar akan mengeluarkan nota bantahan diplomatik dan memanggil duta besar China ke Malaysia untuk mendapatkan penjelasan berhubung pencerobohan 16 pesawat tentera udara negara itu.

Menteri Luar, Datuk Seri Hishammuddin Tun Hussein melalui satu hantaran di laman sosialnya menyatakan, beliau akan menyampaikan kegusaran serius Malaysia mengenai perkara ini kepada rakan sejawatnya di China.

Pendirian Malaysia amat jelas walaupun mempunyai hubungan diplomatik yang baik dengan negara luar, namun tidak sesekali akan berkompromi jika membabitkan isu keselamatan negara.

Malaysia akan tetap teguh dalam mempertahankan maruah dan kedaulatannya.


TUDM kesan 16 pesawat tentera China ceroboh ruang udara Malaysia

KOTA KINABALU, 2 Jun - 16 pesawat tentera udara China dikesan melakukan penerbangan mencurigakan di ruang udara Zon Maritim Malaysia di Kota Kinabalu, Sabah.

Menurut Panglima Tentera Udara, Tan Sri Ackbal Abdul Samad, insiden itu merupakan cubaan mengancam kedaulatan negara.

Semakan mendapati pesawat tentera China itu merupakan pengangkut strategik yang berupaya melaksanakan pelbagai misi.

Insiden tersebut dikesan Radar Pusat Pertahanan Udara Sarawak pada pukul 11.53 pagi Isnin.

Jelas Tan Sri Ackbal lagi, pesawat bekenaan dikesan terbang secara formasi taktikal in-trail pada jarak 60 batu nautika antara satu sama lain.

Formasi itu juga terbang dengan paten dan haluan yang sama menggunakan satu titik laluan masuk dan keluar.

Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara

Ekoran itu pesawat Hawk 208 dari Pangkalan Udara Labuan diletak dalam keadaan siap sedia.

Beberapa percubaan untuk mengarahkan pesawat menghubungi kawalan trafik udara dilakukan.

Namun keengganan mereka memaksa pesawat pemintas digerakkan untuk melakukan identifikasi visual.

Menurut Tan Sri Ackbal, insiden ini adalah perkara yang serius terhadap ancaman kedaulatan negara dan keselamatan penerbangan berdasarkan kepadatan trafik udara di dalam laluan penerbangan (Airways) di dalam Kota Kinabalu-KK FIR.


Berkuat kuasa serta merta, kilang minuman keras diarah tutup

KUALA LUMPUR, 1 Jun - Berkuat kuasa serta merta semua kilang minuman keras diarah tutup sepanjang pelaksanaan Perintah Kawalan Pergerakan (PKP).

Keputusan dibuat berikutan sektor tersebut tidak termasuk dalam kategori keperluan asas.

Menurut Menteri Kanan Pertahanan; Datuk Seri Ismail Sabri Yaakob.. kebenaran beroperasi hanya diberi kepada kilang makanan dan minuman yang melibatkan sektor keperluan asas.

Dalam tempoh ini, semua sektor perkilangan diarah tutup kecuali 12 kategori sektor termasuk aeroangkasa, makanan dan minuman, barang penjagaan diri, bahan pencuci serta kesihatan.


Surat kebenaran bekerja, pekerja diberi kelonggaran hari ini

GEORGE TOWN, 1 Jun - Susulan penguatkuasaan sekatan pergerakan penuh fasa pertama, bermula hari ini.

Atas budi bicara pihak berkuasa mana-mana pekerja yang masih tidak mempunyai surat kebenaran bekerja masih diberi kelonggaran untuk mendapatkan dokumen itu selewat-lewatnya hari ini.  Ketua Polis Daerah Timur Laut, ACP Soffian Santong, memaklumkan pemeriksaan SJR pagi tadi mendapati masih ada antara individu yang terlibat dalam sektor ekonomi perlu, tidak memiliki surat kebenaran bekerja sepertimana yang telah ditetapkan.

Beliau berkata demikian ketika melakukan tinjauan di SJR Lebuhraya Tun Dr Lim Chong Eu.


Belia penggerak utama agenda pendigitalan negara

PUTRAJAYA, 1 Jun - Golongan belia merupakan penggerak utama agenda pendigitalan negara.

Justeru Perdana Menteri, Tan Sri Muhyiddin Yassin berkata, penambahbaikkan Program eBelia dilakukan melalui program PEMERKASA dengan nilai kredit ditingkatkan daripada RM100 ke RM150 bagi setiap penerima.

Beliau menyatakannya dalam Majlis Pelancaran Program eBelia secara maya.

Seiring matlamat belanjawan 2021 untuk menambah baik penyampaian perkhidmatan awam, Perdana Menteri berkata, aspek digitalisasi telah mula diterapkan oleh kerajaan dalam pelbagai urusan dengan sasaran pembayaran tanpa tunai bagi semua perkhidmatan menjelang tahun hadapan.

Menurutnya, 60% daripada jumlah kutipan kerajaan pada tahun lepas adalah melalui kaedah pembayaran secara elektronik.

Malah laporan Bank Negara Malaysia menunjukkan transaksi e-wallet pada 2020 meningkat sebanyak 131%s kepada 600 juta.


Tidak perlu panik, barang keperluan mencukupi

KUALA TERENGGANU, 1 Jun - Tiada keperluan untuk melakukan pembelian panik memandangkan barangan keperluan harian mencukupi.

Di Terengganu, Kementerian Perdagangan Dalam Negeri dan Hal Ehwal Pengguna (KPDNHEP) telah memberi kebenaran kepada 160 peruncit dan 74 pemborong terpilih daerah untuk menyimpan barang kawalan melebihi 20% daripada had simpanan.

Timbalan Menterinya, Datuk Rosol Wahid berkata, langkah berkenaan bagi memastikan tiada gangguan bekalan barangan sepanjang tempoh Perintah Kawalan Pergerakan Diperketat (PKPD) di Terengganu serta pelaksanaan sekatan pergerakan penuh.  Orang ramai tidak perlu bimbang kerana bekalan barang keperluan asas di semua sektor peruncitan dijamin mencukupi berdasarkan pemantauan berterusan KPDNHEP.

Terdahulu, beliau meninjau aktiviti pembelian di pasar raya dan pusat jualan bekalan barangan borong di Kuala Terengganu.


Semakan arah kiblat kaedah Istiwa’ A’dzam pada 16 Julai 2021

PUTRAJAYA, 29 Mei - Terdapat pelbagai kaedah boleh digunakan untuk menentukan arah kiblat, namun masyarakat boleh menyemaknya secara tepat semasa fenomena dikenali sebagai Istiwa’ A’dzam seperti berlaku petang semalam.

Sekiranya terlepas, semakan sama boleh dilakukan pada 16 Julai ini.

Semakan dan pengesahan arah kiblat secara tepat boleh dilakukan di mana-mana lokasi berdasarkan kepada rujukan bayang matahari yang berada tepat di atas Kaabah.

Mengulas lanjut, penggunaan aplikasi memang memudahkan umat Islam mencari arah kiblat namun disaran agar tidak terlalu mengambil mudah urusan tersebut.

Ketikan fenomena Istiwa’ A’dzam berlaku, kedudukan matahari berada tepat di atas Kaabah di Masjidil Haram, Makkah, Arab Saudi.


Khazanah bumi perlu dipulihara

PUTRAJAYA, 28 Mei - Kementerian Tenaga dan Sumber Asli (KeTSA) terus komited menggalas tanggungjawab menjaga dan memulihara biodiversiti.

Jelas Menterinya, Datuk Seri Dr. Shamsul Anuar Nasarah ia bagi memastikan khazanah bumi dipulihara, diguna secara mampan hasilnya dikongsi secara adil dan saksama demi kesejahteraan negara.

Beliau juga menggesa sumbangan sektor swasta kepada pemuliharaan biodiversiti yang harus dipertingkat sama ada dalam bentuk kewangan atau mengarusperdanakannya dalam sektor masing-masing.

Ia selaras sasaran kedua dalam Dasar Kepelbagaian Biologi Kebangsaan 2016-2025.

Tambah beliau lagi, semua pihak perlu berganding bahu dan terus berusaha melindungi dan memulihara biodiversiti yang merupakan khazanah negara.

Sekali gus menjadi pemangkin kepada usaha-usaha konservasi biodiversiti melalui penglibatan kolektif badan korporat lain.

Beliau menyampaikan ucapan 'Biodiversity Talk Tech' sempena Hari Biodiversiti Antarabangsa anjuran kerjasama PETRONAS dan KeTSA menerusi Facebook rasmi kementerian.

Hari Biodiversiti Antarabangsa 2021 yang bertemakan 'Kita Adalah Sebahagian Daripada Penyelesaian' bertepatan dengan situasi dihadapi dunia ketika ini.


Parti liar: 6 termasuk dua wanita dikompaun

SUNGAI PETANI, 28 Mei - Empat lelaki dan dua wanita dikompaun RM4,000 seorang selepas disyaki terlibat parti liar di Sungai Petani, Kedah awal pagi semalam.

Ketika dicekup mereka dipercayai berkumpul sambil minum minuman keras.

Menurut Ketua Polis Daerah Kuala Muda, ACP Adzli Abu Shah, suspek berusia 17 hingga 33 tahun itu ditahan di sebuah hotel.

Pemeriksaan turut menemukan sejumlah serbuk putih disyaki ketamin seberat 0.8 gram.

Salah seorang daripada mereka didapati positif ketamin.

Kes disiasat mengikut Akta dadah Berbahaya 1952 dan Akta Pencegahan dan Pengawalan Penyakit Berjangkit 1988.


Insiden LRT: Kerajaan pastikan kemalangan tidak berulang

KUALA LUMPUR, 27 Mei - Tiada lagi insiden kemalangan tren melibatkan penumpang perkhidmatan Transit Aliran Ringan (LRT).

Demikian jaminan yang diberikan Perdana Menteri, Tan Sri Muhyiddin Yassin, agar peristiwa Isnin lalu tidak berulang.

Beliau berkata kerajaan memandang serius kemalangan yang melibatkan 2 tren LRT berkenaan dan memastikan siasatan penuh akan dijalankan bagi memastikan punca kemalangan berlaku.

Jawatankuasa khas telah ditubuhkan untuk menyiasat punca bagaimana ia berlaku.

Beliau melawat keluarga dan mangsa kemalangan di Hospital Kuala Lumpur.

Kejadian kira-kira 8.45 malam isnin lalu, menyebabkan 47 penumpang cedera parah manakala 166 lagi cedera ringan selepas sebuah tren yang membawa penumpang dan sebuah tren yang sedang dalam ujian bertembung di laluan terowong antara stesen Kg Baru dan KLCC.

Tan Sri Muhyiddin turut mengarahkan Menteri Pengangkutan Datuk Seri Dr Wee Ka Siong memulihkan perkhidmatan LRT dengan segera terutama di kawasan kemalangan.


Banjir Sabah: 699 penduduk terjejas masih ditempatkan di tujuh PPS

SABAH, 27 Mei - Angka penduduk terjejas banjir di Sabah yang ditempatkan di Pusat Pemindahan Sementara, PPS semakin berkurangan pagi tadi.

699 individu melibatkan 179 keluarga masih berada di tujuh PPS di daerah Tenom dan Beaufort, setakat 8 pagi.

Kenyataan Jawatankuasa Pengurusan Bencana Negeri Sabah, JPBD Beaufort dan JPBD Tenom, memaklumkan sentiasa menjalankan tinjauan paras air di kedua-dua daerah berkenaan.

Kebanyakan kawasan hampir pulih.  Di Tenom, 95 penduduk terjejas masih ditempatkan di tiga PPS, masing-masing Dewan Kebudayaan Kalang Kanar, Rumah Kebudayaan Pantongan Saga dan Dewan Chung Hwa.  Di Beaufort pula, jumlah penduduk terjejas banjir di empat PPS berjumlah 602 individu, melibatkan 155 keluarga.  Dewan DSP Mohd Dun Banir mencatat jumlah tertinggi iaitu 229 penduduk, 55 keluarga.


Penambahbaikan mampu bantu penyaluran maklumat lebih cekap

KUALA LUMPUR, 27 Mei - Aspek komunikasi antara kerajaan dan rakyat perlu ditambah baik bagi memastikan maklumat program vaksinasi dapat disalurkan dengan tepat.

Penganalisis Politik Prof Dr. Sivamurugan Pandian menjelaskan, langkah penambahbaikan itu mampu menyelesaikan pelbagai krisis, termasuk isu yang berlaku melibatkan Badan Bertindak Imuniasasi COVID-19 (CITF) semalam.

CITF memohon maaf susulan gangguan teknikal ketika pusingan kedua tempahan slot janji temu vaksin AstraZeneca secara sukarela dibuka semalam.

Beliau mengulas isu berkenaan dalam Program Bicara Naratif.


Pharmaniaga sasar import 10 juta Sinovac, elak kekurangan bekalan vaksin

KUALA LUMPUR, 27 Mei - Syarikat farmaseutikal, Pharmaniaga Berhad berhasrat mengimport 10,000 juta dos vaksin siap guna Sinovac, dari China.

Ini selepas mengambilkira keadaan geopolitik dan ketidaktentuan bekalan vaksin di seluruh dunia, yang mungkin menyebabkan kekurangan vaksin pada masa hadapan.

Beliau berkata demikian pada sidang media khas secara maya.

Sementara itu katanya, Pharmaniaga LifeScience Sdn Bhd (PLS) bersedia meningkatkan pengeluaran vaksin Sinovac daripada 2 juta kepada 4 juta dos sebulan.

Ia bagi membantu kerajaan mempercepat program vaksinasi dan mencapai imuniti kelompok.


Dua tren LRT terlibat kemalangan dibawa keluar

KUALA LUMPUR, 27 Mei - Dua tren Transit Aliran Ringan, (LRT) yang terlibat kemalangan berjaya dibawa keluar pagi tadi, lebih awal dari tempoh tiga hari seperti dijanjikan.

Menteri Pengangkutan Datuk Seri Dr Wee Ka Siong menerusi hantaran di laman Facebooknya memberitahu, proses mengeluarkan kedua-dua tren berkenaan, dapat dilakukan lebih awal selepas kakitangan bekerja tiga syif tanpa henti.

Agensi Pengangkutan Awam Darat (APAD) akan membuat pemeriksaan bagi mengesahkan tahap keselamatan penggunaan landasan terbabit sebaik sahaja kerja-kerja pembaikan stretch selesai.

Selain itu, beliau berkata 58 tren LRT untuk laluan Kelana Jaya akan beroperasi sepenuhnya tanpa pengurangan frekuensi seperti yang beliau umumkan semalam selepas melawat Pusat Kawalan Operasi (OCC).

Beliau turut memberi jaminan Prasarana akan bertungkus-lumus membaiki landasan hari ini agar perkhidmatan LRT laluan Kelana Jaya dapat dipulihkan sepenuhnya dalam tempoh terdekat.

Selepas landasan dibaiki, tiada lagi kesan ‘bottleneck’ dan perkhidmatan LRT akan beroperasi pada tahap 50 peratus kapasiti seperti disyaratkan sepanjang tempoh PKP 3.0 dengan SOP diperketat sehingga 7 Jun tanpa mengurangkan frekuensinya.

Dalam kejadian 8.45 malam Isnin lepas, 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.


Gerhana bulan penuh dijangka berlaku lagi November tahun hadapan

PORT DICKSON, 27 Mei - Fenomena gerhana bulan penuh dapat disaksikan secara separa di Balai Cerap, Port Dickson pukul 7.25 malam hingga pukul 8.52 malam

Ia susulan awan tebal yang menutupi bulan susulan monsun barat daya ketika ini.

Menurut Penolong Pengurus Balai Cerap Port Dickson, Muzamir Mazlan, gerhana bulan penuh kali ini lebih istimewa kerana berada dalam kedudukan Perigee iaitu orbit bulan tersebut berada paling dekat dengan bumi.

Sekiranya awan tidak terlalu tebal, fenomena Bulan Berdarah dapat dilihat terutama di bahagian pantai .

Beliau berkata demikian ketika ditemui di Balai Cerap, Port Dickson.

Gerhana Bulan Penuh di Port Dickson kali terakhir dapat dilihat dengan sempurna pada tahun 2018 berikutan faktor cuaca yang mengizinkan.

Fenomena alam ini dijangka berlaku lagi pada November tahun hadapan.


YDP Agong dan Raja Permaisuri zahir ucapan Hari Wesak

KUALA LUMPUR, 26 Mei - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mengucapkan selamat menyambut Hari Wesak kepada semua penganut agama Buddha di negara ini.

Dalam kenyataan Istana Negara menerusi Facebook rasmi, Seri Paduka Baginda berdua menzahirkan harapan semoga hari yang bermakna kepada penganut agama Buddha ini disambut dalam kebiasaan baharu dengan mengutamakan keselamatan diri, keluarga dan masyarakat.

Seri Paduka Baginda berdua turut mengajak rakyat bersama-sama memainkan peranan membantu memerangi wabak COVID-19 dengan berdisiplin mematuhi SOP PKP.


Bayi mati, pengasuh ditahan polis

BUKIT MERTAJAM, 26 Mei - Seorang wanita ditahan bagi membantu siasatan kes kematian bayi perempuan dalam jagaannya di Taman Seri Juru, Bukit Mertajam. Suspek berusia 52 tahun itu ditahan kira-kira pukul 10.00 malam selepas polis mengambil keterangan berhubung bayi berkenaan di kediamannya.

Ketua Polis daerah Seberang Perai Tengah (SPT), ACP Shafee Abd Samad ketika dihubungi memberitahu, bayi berusia 18 bulan itu dilaporkan meninggal dunia pukul 1.00 tengah hari ketika menerima rawatan di Hospital Seberang Jaya.  Laporan berhubung kematian bayi tersebut diterima daripada pihak hospital sebelum anggota polis dikerahkan ke lokasi kejadian.  Hasil bedah siasat ke atas mangsa mendapati punca kematian disebabkan lemas dalam air.  Susulan itu, pihaknya menjalankan siasatan ke atas pengasuh yang mendakwa bayi terbabit tidak sihat selain muntah sebelum menghubungi ambulans untuk dibawa ke Hospital.  Turut dirampas sebuah besen mandian plastik yang mempunyai kesan swab dipercayai digunakan untuk memandikan mangsa, sampel air mandian, sehelai seluar dalam mangsa dan sapu tangan serta kerusi plastik.  Suspek yang menjaga bayi itu sejak sebulan lalu merupakan ibu saudara kepada ibu mangsa.  Mangsa akan dihantar oleh keluarganya setiap hari Isnin hingga Jumaat pada jam 10.00 pagi hingga 6.00 petang.  Kes disiasat mengikut Seksyen 31(1)(a) Akta Kanak-Kanak 2001.


Operasi kasino di Genting Highlands, sudah dihentikan sepenuhnya

BENTONG, 25 Mei - Operasi pusat kasino di Genting Highlands dihentikan sepenuhnya, selaras arahan Kementerian Kewangan.

Menurut Ketua Polis Polis Daerah Bentong, Supritenden Zaiham Mohd Kahar, polis akan terus menjalankan pemantauan dan pemeriksaan di kasino tersebut.

Pemantauan dan pemeriksaan dilaksanakan bagi memastikan pengurusan kasino mematuhi SOP PKP 3.0 yang diperketat, mulai hari ini.

Langkah itu bagi mengekang penularan COVID-19 yang semakin membimbangkan di negara ini.


Insiden LRT: Tiga penumpang berada di ICU HKL

KUALA LUMPUR, 25 Mei - Tiga mangsa insiden kemalangan membabitkan perkhidmatan tren LRT malam tadi berada di Unit Rawatan Rapi (ICU), HKL.

Pengarahnya, Datuk Dr Heric Corray menjelaskan dua daripadanya mengalami patah tulang, sementara seorang lagi mengalami kecederaan pada hati dan dada.


Berada dalam premis lebih 2 jam, akan dikompaun serta merta

PUTRAJAYA, 25 Mei - Bermula hari ini, antara SOP PKP 3.0 yang diperketat adalah berkaitan had maksimum dua jam di dalam premis peruncitan mula berkuat kuasa.

Untuk itu pengunjung yang berada dalam premis melebihi had berkenaan akan terus dikenakan kompaun.

Ketua Setiausaha Kementerian Perdagangan Dalam Negeri dan Hal Ehwal Pengguna, KPDNHEP, Datuk Seri Hasnol Zam Zam Ahmad berkata, kompaun akan dikenakan mengikut Akta Pencegahan dan Pengawalan Penyakit Berjangkit 1988 (Akta 342).

Pasukan penguatkuasa KPDNHEP di seluruh negara akan menjalankan operasi khusus bermula esok, bagi memastikan SOP terbaharu itu dipatuhi.

Datuk Seri Hasnol Zam Zam ditemui media, selepas melakukan pemantauan SOP di pusat beli belah sekitar Putrajaya.


SHMMP Pesta Kaamatan, Hari Gawai libatkan 11 barangan keperluan

PUTRAJAYA, 24 Mei - Sebanyak 11 barangan diletakkan di bawah Skim Harga Maksimum Musim Perayaan (SHMMP) Pesta Kaamatan dan Hari Gawai 2021.

SHMMP Pesta Kaamatan berkuat kuasa 27 Mei sehingga 2 Jun manakala SHMMP Hari Gawai berkuat kuasa 28 Mei hingga 3 Jun.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, ia melibatkan kategori barangan harga terkawal iaitu ayam, telur ayam, daging dan babi.

Jelas beliau, senarai barangan bagi SHMMP Pesta Kaamatan adalah ayam hidup, ayam standard, ayam super, kepak ayam serta telur ayam gred A, B dan C.  Turut tersenarai daging kerbau import, babi hidup, daging babi, bahagian perut, daging dan lemak.  SHMMP Hari Gawai pula melibatkan 11 jenis barangan daripada 3 kategori iaitu ayam, telur ayam dan babi.   Beliau memaklumkannya di Putrajaya.

Barangan lain bagi SHMMP Hari Gawai ialah ayam hidup, ayam standard, ayam super, ayam tua hidup serta telur gred A, B dan C.  Tidak ketinggalan, babi hidup dan daging babi bahagian perut, daging dan lemak.  Pemeriksaan dan pemantauan akan dilakukan ke atas premis berkaitan di Labuan, Sabah dan Sarawak bagi memastikan pematuhan peniaga.


Banjir Di Miri, Sarawak: Jumlah penduduk terjejas di PPS menurun

MIRI, 24 Mei - Di Sarawak, Bilangan penduduk terjejas yang dipindahkan sementara susulan banjir di bahagian utara negeri itu terus menurun pagi ini.

Penurunannya kepada 145 orang daripada 42 keluarga berbanding 233 orang daripada 70 keluarga semalam.

Kenyataan Jawatankuasa Pengurusan Bencana Negeri (JPBN) Sarawak memaklumkan, semua penduduk terjejas yang terlibat ditempatkan di lima PPS di daerah Limbang.

44 penduduk terjejas berada di PPS Dewan Masyarakat Kampung Bidang.

Seramai 29 lagi penduduk terjejas masih berada di PPS Dewan Masyarakat Medamit, 28 di PPS Dewan Masyarakat Buloh Baloi, 25 di Dewan Masyarakat Ukong dan 19 orang di Dewan SK Menuang.

Keadaan banjir turut melanda kawasan daerah Telang Usan di pedalaman Bahagian Miri yang melibatkan pemindahan 88 penduduk terjejas daripada 30 keluarga ke dua PPS.

Masing-masing di Dewan SJK (C) Kee Tee dan Masjid Darussalam, kedua-duanya di Long Lama.


Banjir di Sabah: Jumlah ditempatkan di PPS menurun

BEAUFORT (SABAH), 24 Mei - Perkembangan banjir di Sabah. Setakat tengahari ini, jumlah penduduk terjejas yang ditempatkan di Pusat Pemindahan Sementara, PPS menurun kepada 4,999 orang.

Ia melibatkan 1,424 keluarga yang ditempatkan di 40 Pusat Pemindahan Sementara, PPS.

Jumlah itu menurun berbanding 5,006 orang, malam tadi.

Menurut kenyataan Jawatankuasa Pengurusan Bencana Negeri Sabah,penurunan itu berikutan terdapat penduduk terjejas yang ditempatkan di PPS Dewan Selagon Beaufort sudah dibenar pulang ke rumah keluarga terdekat, sementara menunggu keadaan banjir pulih sepenuhnya. Di Tenom, seramai 4,396 penduduk masih ditempatkan di 36 PPS. PPS Dewan Sri Ontoros menempatkan jumlah penduduk terjejas tertinggi, iaitu 476 daripada 149 keluarga. Ini diikuti PPS Rumah Kebudayaan Belumbung Seberang 339 penduduk, PPS Rumah Kebudayaan Angalor 288 penduduk, Dewan Terbuka Kampung Saga 265 orang, Rumah Kebudayaan Batu Angalor 226 orang dan Rumah Kebudayaan Ponontomon 190 orang.

Di Beaufort, seramai 603 penduduk masih berada di empat PPS.

Sebanyak 75 kampung di Beaufort dan 47 kampung di Tenom terjejas dalam kejadian banjir ini.


Gagal tangani akaun palsu, penyedia perkhidmatan media sosial diminta lebih responsif

CYBERJAYA, 24 Mei - Suruhanjaya Komunikasi dan Multimedia Malaysia (MCMC) kesal dengan penyedia perkhidmatan media sosial kerana gagal mengambil tindakan pantas terhadap laporan mengenai akaun palsu yang dikemukakan suruhanjaya berkenaan.

MCMC yang meluahkan kekecewaan itu dalam satu kenyataan menegaskan pihak penyedia platform seperti Facebook, Twitter, Instagram, WhatsApp dan Telegram lambat bertindak terhadap akaun palsu terutama bagi tujuan penipuan.

Menurut kenyataan itu lagi, Kelewatan itu mungkin akan merencatkan usaha MCMC dalam melindungi pengguna media sosial daripada akaun-akaun palsu.

Ini terutamanya yang menyamar dan menyalahgunakan identiti individu dan entiti lain, yang boleh menyebabkan kerugian wang ringgit kepada pengguna.

MCMC turut menegaskan, platform sedemikian tidak dilesenkan kerana beroperasi di luar Malaysia.

Sehubungan itu, MCMC amat bergantung kepada tindakan penyedia platform untuk lebih bertanggungjawab, responsif dan pantas dalam menangani isu tersebut.

Pengguna juga diminta berwaspada, dan bertanggungjawab dengan mengamalkan penggunaan internet secara berhemah serta mengelak menjadi mangsa kepada akaun palsu.


AIM sumbang wang tunai kepada penduduk terjejas banjir di Beaufort, Tenom

BEAUFORT, 22 Mei - Kebajikan penduduk terjejas banjir di Beaufort dan Tenom terus mendapat perhatian pelbagai pihak yang tampil membantu bagi meringankan beban mereka.

Antaranya, Amanah Ikhtiar Malaysia (AIM) yang menyumbangkan bantuan wang tunai.

Nota sumbangan kepada penduduk terjejas banjir Daerah Beaufort disampaikan Pengerusi Eksekutif Amanah Ikhtiar Malaysia (AIM), Datuk Seri Panglima Lajim Ukin kepada Pegawai Daerah, Abdul Imam Basirun di PPS Dewan DSP Dun Bannir, Beaufort.

Daerah Beaufort menerima 20,000 manakala Tenom 10,000 yang dikreditkan ke dalam akaun PusatKawalan Operasi Bencana (PKOB) daerah.

Datuk Lajim berkata, bantuan itu merupakan tanggungjawab sosial korporat AIM dalam usaha meringankan beban penduduk.

Sementara itu, Pengarah Jabatan Bomba dan Penyelamat Sabah, Md Ali Ismail turut turun padang meninjau keadaan banjir di Beaufort.

Balai Bomba dan Penyelamat (BBP) Beaufort dan BBP Tenom, antara bangunan yang turut dinaiki air.


Banjir di Beaufort, Tenom meruncing

BEAUFORT, 22 Mei - Keadaan banjir di Daerah Beaufort dan Tenom semakin meruncing.

Setakat 8.00 pagi tadi, jumlah penduduk yang ditempatkan di Pusat Pemindahan Sementara (PPS) melonjak kepada 4,870 orang berbanding 2,789 orang pukul 8:00 malam tadi.

Sebanyak 18 PPS baharu diaktifkan di Tenom, menjadikan 35 PPS dibuka setakat ini yang menempatkan 4,147 penduduk daripada 1,169 Ketua Isi Rumah (KIR).

Antara PPS yang baru diaktifkan ialah Rumah Kebudayaan Bekumbung Seberang, Dewan Terbuka Kampung Saga, Rumah Kebudayaan Sindungon dan Rumah Kebudayaan Ponontomon.

Sementara itu, PPS Dewan Sri Ontoros masih menempatkan penduduk terjejas banjir paling ramai dengan 484 orang melibatkan 152 KIR, diikuti Rumah Kebudayaan Belumbung Seberang (339) orang, Rumah Kebudayaan Angalor (288) orang dan Dewan Terbuka Kampung Saga, menempatkan 265 penduduk terjejas banjir.

Sementara itu, di Beaufort, sebuah lagi PPS diaktifkan di Dewan Residen yang menempatkan 149 keluarga daripada 38 KIR, menjadikan 3 PPS beroperasi, termasuk Dewan DSP Mohd. Dun Banir dan Dewan Selagon.

Jumlah keseluruhan penduduk terjejas banjir di Beaufort yang ditempatkan PPS turut meningkat kepada 575 orang berbanding 426 orang, semalam.

Daerah Tenom dinaiki air sejak petang rabu lalu susulan hujan lebat berterusan, yang turut menyebabkan paras air di Beaufort kembali meningkat.

Ketua Menteri, Datuk Seri Panglima Hajiji Noor dalam satu kenyataan memaklumkan, Jawatankuasa Bencana Negeri telah meluluskan sebanyak 2,000 bakul makanan untuk diagih kepada KIR ditempatkan di PPS di Tenom dan Beaufort.

Bantuan tersebut sudah mula diagih-agihkan termasuk menggunakan pengangkutan udara milik PDRM dan Sabah Air untuk penghantaran makanan ke kawasan terputus hubungan.


Lelaki maut, kereta meletup di Kelantan

KOTA BHARU, 22 Mei - Seorang lelaki maut manakala lima lagi cedera apabila kenderaan yang membawa mercun bola di Kota Bharu Kelantan meletup dan terbakar.

Dalam kejadian pada pukul 5.39 petang di Simpang 4, Kg. Sireh, Ketua Polis kelantan Datuk Shafien Mamat berkata mangsa tercampak kira-kira 20 meter akibat letupan kuat .

Penolong Pengarah Bahagian Operasi Jabatan Bomba dan Penyelamat (JBPM) Kelantan, Penguasa Kanan Bomba II Mohd Wildan Azhari berkata, selepas menerima maklumat, 12 anggota dari BBP Kota Darulnaim dan BBP Tunjung, dihantar ke tempat kejadian. Maklumat awal mendapati, sebuah kereta jenis Iswara Aeroback terputus dua dan pemandunya yang berumur 51 tahun dipercayai meninggal dunia.

Letupan terbabit menyebabkan cermin tingkap dan siling sebuah tadika berdekatan rosak teruk. Empat termasuk seorang anggota polis yang berada di belakang kenderaan mangsa, turut cedera parah.  Punca kejadian masih dalam siasatan dan kes disiasat di bawah Seksyen 8 Akta Bahan Letupan 1952.


Malaysia gesa dunia tumpu bantuan kemanusiaan, pembangunan semula kepada Palestin

PUTRAJAYA, 21 Mei - Susulan gencatan senjata Israel-Hamas bermula awal pagi tadi.

Malaysia menggesa dunia menumpukan perhatian kepada bantuan kemanusiaan dan pembangunan semula untuk rakyat Palestin.

Perkara berkenaan dinyatakan Menteri Luar Datuk Seri Hishammuddin Tun Hussein.

Kabinet Keselamatan Rejim Zionis semalam bersetuju menghentikan serangan di Semenanjung Gaza yang dikepung dan menerima perjanjian gencatan senjata dengan Hamas.

11 hari selepas serangan berdarah di Gaza, Zionis dan Hamas mengumumkan gencatan senjata berkuat kuasa pukul 2 pagi tadi waktu tempatan atau 7 pagi waktu Malaysia.

Seramai 232 rakyat Palestin, termasuk 65 kanak-kanak dan 39 wanita terbunuh dalam serangan Israel ke atas Gaza sejak 10 Mei lalu.

Serangan Israel telah menyebabkan ratusan orang terkorban dan ribuan lagi cedera.

Jelas Datuk Seri Hishamuddin, Malaysia turut menzahirkan ucapan takziah kepada keluarga mangsa yang maut dan mereka yang terselamat.


Banjir Sabah: 1,477 penduduk terjejas ditempatkan di PPS

SABAH, 21 Mei - Angka penduduk terjejas banjir yang ditempatkan di Pusat Pemindahan Sementara (PPS) di seluruh sabah terus meningkat kepada 1,447 penduduk setakat 8 pagi tadi.  Ia melibatkan hampir 400 Ketua Isi Rumah, yang ditempatkan di 11 PPS di tiga daerah iaitu Tenom, Beaufort, Keningau dan Sipitang.

Kenyataan Jawatankuasa Pengurusan Bencana Negeri Sabah, Tenom mencatat jumlah penduduk terjejas tertinggi iaitu 1,149 individu yang berada di sembilan PPS termasuk tiga PPS yang baharu diaktifkan iaitu Dewan Sri Ontoros menempatkan 476 penduduk, PPS Rumah Kebudayaan Pamaluyan, 88 penduduk dan Rumah Kebudayaan Angalor, 226 penduduk.  Manakala, di daerah Sipitang, empat penduduk ditempatkan di PPS Dewan Sindumin.  Sementara itu, di Beaufort, angka penduduk terjejas juga meningkat kepada 294 penduduk melibatkan 72 keluarga di PPS Dewan Mohd Dun Banir.


Field ICU beroperasi 24 Mei 2021

KEPALA BATAS, 21 Mei - Unit Rawatan Rapi Lapangan (Field) ICU dibina di Hospital Kepala Batas dijangka dapat digunakan sepenuhnya Isnin ini.  Menurut Panglima Dua Divisyen Markas Divisyen Kedua Infrantri Kem Tun Razak, Mejar Jeneral Datuk Arman Rumaizi Ahmad, ia bagi memastikan tahap keselamatan dan pematuhan operasi standard (SOP) berada pada tahap yang optimum sebelum operasi dimulakan.

Beliau berkata demikian selepas mengadakan lawatan ke Field ICU. Difahamkan, Field ICU ini mampu menempatkan 27 buah katil yang mana 12 daripadanya ditempatkan di dalam tiga kontena manakala 15 katil lagi ditempatkan di tiga khemah khas yang dibina berdekatan.  Field ICU yang berkonsepkan hibrid itu pertama kali didirikan dalam sejarah ATM menggunakan empat kontena sebagai bilik rawatan dan kemudahan utama.


MPHTJ bantu penduduk terjejas banjir bersih kawasan kediaman

PENGKALAN BATU, 20 Mei - Kerja pembersihan pasca banjir di Melaka dijalankan Majlis Perbandaran Hang Tuah Jaya (MPHTJ) bagi mengelak penduduk dijangkiti wabak penyakit. Yang Dipertuanya, Datuk Shadan Othman berkata empat lokasi dikenal pasti terjejas teruk akibat bencana itu.

Beliau ditemui selepas lawatan kerja pembersihan di Kampung Pulau Nibong, Pengkalan Batu.  Turut hadir menyerahkan peralatan pembersihan ADUN Pengkalan Batu, Datuk Norhizam Hassan Baktee.  Sebut harga bernilai RM900,000 akan dikeluarkan bagi kerja menaiktaraf kolam takungan di Bukit Beruang sebagai penyelesaian jangka panjang banjir di kawasaan berkenaan akhir tahun ini.


340 kes tuntutan palsu isu bayaran gaji pekerja

KUALA LUMPUR, 20 Mei - 340 kes tuntutan palsu bayaran gaji pekerja dikesan bagi Dana Pengambilan Pekerja menerusi program Penjaya Kerjaya.

Menteri Sumber Manusia, Datuk Seri M.Saravanan berkata pihaknya memandang serius penyalahgunaan dan pemalsuan data pekerja.

Justeru, tindakan undang-undang akan dikenakan terhadap majikan terbabit.

Jelas beliau, Kementerian melalui Pertubuhan Keselamatan Sosial (PERKESO) turut mengenalpasti kewujudan sindiket yang melibatkan sebuah syarikat yang didakwa memalsukan maklumat.

Beliau memaklumkan perkara itu dalam sidang media secara maya.

Tambah Datuk Seri Saravanan bagi mengelak kes pemalsuan data pekerja berterusan, kementerian menetapkan syarat tambahan permohonan untuk majikan iaitu Akuan Berkanun.


Beberapa kawasan di Miri banjir kilat

MIRI, 20 Mei - Di Miri, Sarawak, hujan berlarutan sejak semalam menyebabkan banjir kilat di beberapa kawasan.

Ketua Bomba dan Penyelamat Malaysia Zon 6 Miri, Law Poh Kiong dalam laporan bomba memaklumkan terdapat 14 kawasan dinaiki air pagi tadi.

Kawasan terjejas ialah Sekolah Kebangsaan Long Luteng, Baram; Kampung Long Luteng, Baram; Kampung Lellang, Marudi; sekitar Pekan Mulu; Kampung Melinau, Mulu; Kampung Batu Bungan, Mulu; Klinik Kesihatan Mulu; SK Batu Bungan, Mulu; Pejabat Daerah Kecil Mulu; SK Penghulu Baya Mallang; Long Atip, Baram; Pekan Bario; Long Selaan, Baram dan Long Apu, Baram.  Selain itu, jambatan gantung di SK Long Luteng, Baram dilaporkan hanyut akibat arus deras Sungai Baram.

Manakala jambatan kecil menuju ke jeti Kampung Long Luteng runtuh.  Penduduk yang tinggal di kawasan rendah dinasihatkan supaya mengambil langkah berjaga-jaga akan kemungkinan banjir.


Banjir Sabah, PPS Dewan DSP Mohd. Dun Banir diaktifkan semula

BEAUFORT, 20 Mei - Jumlah penduduk terjejas banjir di Sabah kembali meningkat susulan hujan lebat berterusan.

Pusat pemindahan Sementara (PPS) Dewan DSP Mohd. Dun Banir yang ditutup petang semalam diaktifkan semula awal pagi tadi.

Hujan lebat petang semalam menyebabkan beberapa buah kampung dinaiki air.

Sebuah PPS turut dibuka di Sook, Keningau iaitu PPS Dewan kampung Pauh selepas beberapa buah kampung turut dilanda banjir.

PPS itu menempatkan 41 penduduk daripada enam keluarga.


MyAqsaDefenders peroleh dana RM17.8 juta untuk bantu Palestin

KUALA LUMPUR, 20 Mei - RM17.8 juta sumbangan dana untuk Palestin berjaya diperoleh dalam tempoh lima hari.

Usaha yang digerakkan gabungan kerjasama 20 badan bukan kerajaan (NGO) dikenali sebagai sekreteriat MyAqsaDefenders melepasi sasaran permulaan RM10 juta bagi membantu pembangunan semula Wilayah Gaza.

Pengerusi sekretariat itu, Muhammad Nadir Al-Nuri Kamaruzaman menyifatkan kejayaan itu sebagai komitmen luar jangka rakyat negara ini.

Malah beliau berikrar dana awam diperoleh akan diurus dengan baik dan berintegriti.

Beliau berkongsi perkembangan semasa dana menerusi media sosial rasmi #MyAqsaDefenders.  Jelasnya, pelan perancangan strategik jangka masa panjang kini bermula dengan menggerakkan agihan fasa pertama membabitkan pembangunan Klinik Malaysia-Al Aqsa.  Selain itu, dana turut akan digerakkan untuk Khidmat Guaman di Sheikh Jarrah, Kafalah Keluarga Miskin Baitul Maqdis dan Gaza Emergency Relief.


Yan sebagai sebuah Pelabuhan Persekutuan baharu, cadangan pembangunan sebelum projek dijalankan

ALOR SETAR, 20 Mei - Kedah meminta Kementerian Pengangkutan Malaysia (MOT) berunding berhubung pengisytiharan Yan sebagai sebuah Pelabuhan Persekutuan.  Ia bagi memberi gambaran lebih jelas mengenai tarikh dan bentuk pembangunan yang akan dilaksana di Yan sebagai pelabuhan baharu.

Menteri Besar Kedah, Muhammad Sanusi Md Nor mengalu-alukan hasrat MOT tersebut dan telah berhubung dengan Menteri MOT, Datuk Seri Dr. Wee Ka Siong untuk cadangan pembangunan sebelum projek dijalankan.

Beliau memberitahu media di Wisma Darul Aman, Alor Setar.  MOT telah mengisytiharkan Yan sebagai pelabuhan Persekutuan pada 10 Mei 2021.  Pengisytiharan adalah di bawah Seksyen 5, Ordinan Perkapalan Saudagar 1952.


Mekanisme antirasuah perlu diperluas, terapkan dalam aktiviti kemanusiaan dan pemberian sumbangan

PUTRAJAYA, 20 Mei - Prosedur dan mekanisme antirasuah perlu dilaksanakan terhadap sebarang aktiviti melibatkan bantuan kemanusiaan dan dana pemulihan COVID-19.

Menurut Ketua Pesuruhjaya, Suruhanjaya Pencegahan Rasuah Malaysia (SPRM), Datuk Seri Azam Baki ia bagi memastikan bantuan tersebut dapat disalurkan dengan segera dan dana pemulihan itu boleh digunakan dengan lebih berkesan.

Beliau berkata demikian dalam ucap tama pelancaran Laporan Meningkatkan Keberkesanan dan Ketelusan Kerajaan dalam Membanteras Rasuah oleh Bank Dunia secara maya.

Sementara itu , SPRM telah selesai melaksanakan 29 daripada 115 inisiatif dalam Pelan Antirasuah Nasional (NACP) 2019-2023, setakat 31 Disember 2020.


5 anggota pengganas Abu Sayyaf ditembak mati, saki baki masih diburu

KOTA KINABALU, 18 Mei - Lima anggota kumpulan pengganas Abu Sayyaf ditembak mati dalam operasi khas, yang dijalankan di sebuah kawasan setinggan di paya bakau berhampiran Taman Sri Arjuna, Beaufort, Sabah.

Operasi dijalankan kira-kira pukul 11.27 pagi semalam.

Pesuruhjaya Polis Sabah, Datuk Hazani Ghazali berkata, semasa serbuan dilakukan pasukan Polis di kedua-dua rumah berkenaan.

Salah seorang suspek membuka pintu dan terus melepaskan tembakan terhadap pasukan keselamatan diikuti suspek lain yang bersenjatakan pistol dan parang bertindak menyerang pasukan Polis.

Berlaku berbalas tembakan dengan Pasukan Polis dan kelima-lima suspek berjaya ditewaskan serta disahkan meninggal dunia di tempat kejadian.

Pasukan keselamatan mengesahkan salah seorang daripada suspek itu adalah ‘sub leader’ kumpulan pengganas tersebut.

Mabar Binda, merupakan antara senarai suspek yang dikehendaki oleh kerajaan Filipina.

Tiga lagi suspek dikenali sebagai Abhirsham Samsula atau Samseed, Jurakhdam Binda dan Alsimar Sukarno.

Susulan kejadian tersebut Datuk Hazani memberitahu Pasukan Polis akan terus melakukan risikan di seluruh negeri Sabah bagi mengesan jika terdapat saki baki Kumpulan itu bersembunyi.


Kerjasama strategik negara Islam, perlu untuk menyelesaikan kemelut yang lama berlarutan

KUALA LUMPUR, 18 Mei - Negara islam perlu bersatu dan membentuk kerjasama strategik yang berkekalan dalam berhadapan konflik Palestin-Israel yang telah lama berlarutan.

Ini bagi memastikan usaha menyelesaikan kemelut tidak terhenti separuh jalan dan hanya bermusim.

Menurut Pensyarah Keselamatan dan Politik, Pusat Pengajian Perang Saraf Media dan Informasi UITM, Dr. Noor Nirwandy Mat Noordin, usaha tersebut boleh dipelopori negara kuasa besar islam seperti Turki dan Pakistan selain digerakkan oleh Malaysia yang sentiasa lantang dalam isu ini.Beliau berkata, tekanan diplomasi awam dan perang saraf dapat terus dilakukan terhadap rejim Israel sehingga mereka mengentikan serangan dan kekejaman yang dilakukan ke atas penduduk Palestin. Beliau ditemui selepas menjadi tetamu Program Selamat Pagi Malaysia di Angkasapuri.Mengulas mengenai peranan yang boleh dimainkan masyarakat tempatan dalam isu ini, ialah menggunakan kaedah propaganda putih secara konsisten dengan menyebarkan fakta sebenar dalam media sosial dan secara maya. Langkah ini dapat melemahkan gerakan saraf rejim Israel yang cuba menimbulkan persepsi seolah-olah mereka adalah mangsa dalam konflik berdarah ini.


PKPD: Operasi feri penumpang Kuala Kedah ditutup

KUALA LUMPUR, 18 Mei - Semua pergerakan keluar masuk feri penumpang dari Langkawi dihentikan sementara berkuat kuasa esok sehingga 1 Jun 2021.

Ia membabitkan laluan dari Terminal Feri Pulau Langkawi ke Kuala Kedah dan Kuala Perlis.  Jabatan Laut Malaysia (JLM) menerusi sebuah kenyataan menjelaskan, tindakan itu selaras pelaksanaan Perintah Kawalan Pergerakan Diperketatkan (PKPD) di Daerah Kota Setar, Kedah.  Kenyataan sama memaklumkan, Terminal Feri Penumpang Kuala Kedah akan ditutup sepanjang tempoh berkenaan dan tiada perkhidmatan feri penumpang dibenar beroperasi.  Bagaimanapun, perkhidmatan kargo antara Kuala Kedah ke Pulau Langkawi masih diteruskan.  Sebagai alternatif bagi perkhidmatan Perlu pengangkutan Laut, boleh menggunakan feri pengangkutan RORO di Terminal Feri Penumpang Kuala Perlis yang tidak termasuk sebagai lokaliti PKPD.


Kerajaan bekerjasama dengan NGO, salur bantuan kepada rakyat Palestin

PUTRAJAYA, 18 Mei - Kerajaan akan bekerjasama dengan pertubuhan bukan kerajaan (NGO) tempatan dalam perkara berhubung penghantaran bantuan kemanusiaan kepada rakyat Palestin.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri memaklumkan, keperluan itu bagi memastikan sumbangan derma yang terkumpul sampai kepada saluran yang betul.

NGO tempatan katanya, memainkan peranan utama dalam memastikan sumbangan dan dana rakyat Palestin dapat disalurkan dengan sebaik mungkin.


Perkembangan situasi semasa COVID-19 di seluruh negara

PUTRAJAYA, 12 Mei - 4,765 kes baharu COVID-19 dilapor hari ini, dengan Selangor mencatat kes tertinggi. 2,082 kes diikuti Kuala Lumpur 540 kes dan Sarawak 405 kes.

Jumlah kes sembuh pula 3,124. Sekali gus menjadikan jumlah kumulatif kes aktif meningkat kepada 40,101.

39 Kes kematian turut dilaporkan. Rekod tertinggi sejak COVID-19 menular di Malaysia.

Berikut statistik harian COVID-19 dalam negara, diikuti jumlah kes mengikut negeri.


Indonesia laksana operasi saringan COVID-19 berikutan rakyat enggan patuhi larangan pulang ke kampung

CIKARANG, 18 Mei - Pihak berkuasa Indonesia melaksanakan operasi saringan COVID-19 kepada pengguna jalan raya susulan lebih sejuta rakyat enggan mematuhi larangan pulang ke kampung halaman selepas hampir seminggu meraikan Aidilfitri.

Data awal menunjukkan sekurang-kurangnya 1.5 juta individu mengambil kesempatan sebelum larangan seluruh negara berkuat kuasa pada 6 Mei lalu.

Pusat saringan sementara diletakkan di beberapa lokasi strategik menghala ke ibu negara Jakarta, untuk melaksanakan ujian pantas secara rawak kepada pengguna.

Jika didapati positif, individu berkenaan akan diasingkan dan dihantar ke hospital berdekatan untuk rawatan.

Bagaimanapun ada pengguna yang meragui langkah itu mampu mengurangkan kadar jangkitan, namun berharap ia mampu dikawal segera.

Setakat semalam, Indonesia merekodkan lebih 1.7 juta kes COVID-19 dengan lebih 48,000 kematian.


Malaysia kecewa Majlis Keselamatan PBB gagal hentikan keganasan Israel

KUALA LUMPUR, 18 Mei - Kuala Lumpur mengulangi kekecewaan terhadap ketidakmampuan Majlis Keselamatan Pertubuhan Bangsa Bersatu (PBB) yang gagal menghentikan keganasan Israel terhadap penduduk Palestin.

Menteri Luar, Datuk Seri Hishammuddin Tun Hussein dalam kenyataan menyebut disebabkan tiada sebarang tindakan daripada Majlis Keselamatan PBB, Malaysia jelasnya selaras dengan kenyataan bersama Brunei dan Indonesia mendesak Perhimpunan Agung PBB untuk segera mengadakan Sesi Khas bagi menghentikan konflik di Palestin.

PBB perlu mendesak Israel mematuhi undang-undang antarabangsa serta Piagam PBB.

Beliau berkata demikian semasa perbahasan terbuka Majlis Keselamatan PBB secara sidang video mengenai keadaan di Timur Tengah pada Ahad.

Malaysia turut menggesa Majlis Keselamatan PBB untuk melaksanakan tanggungjawab utamanya bagi memastikan situasi keselamatan dan keamanan di rantau itu.

Malaysia juga mahu pihak Majlis Keselamatan PBB menggunakan mekanisme sedia ada bagi mengelak berlakunya keganasan dan kehilangan lebih banyak nyawa di Palestin.

Malaysia tegasnya, tidak akan sesekali mengiktiraf tindakan pencerobohan dan rampasan tanah milik rakyat Palestin oleh Israel bagi tujuan perluasan penempatan haram mereka, dan menambah bahawa Malaysia turut mengutuk sekeras-kerasnya pengusiran rakyat Palestin daripada kediaman mereka, termasuk yang menetap di kawasan Sheikh Jarrah dan Silwan di Baitulmaqdis.


KKMM nyatakan sokongan penuh perjuangan rakyat Palestin

PUTRAJAYA, 17 Mei - Bersempena Hari Telekomunikasi dan Masyarakat Berinformasi Sedunia (WTISD) hari ini, Kementerian Komunikasi dan Multimedia Malaysia (KKMM) menyatakan sokongan penuh terhadap perjuangan rakyat Palestin.

Menterinya, Datuk Saifuddin Abdullah melalui kenyataan medianya berharap agar kezaliman Zionis dihentikan segera dan perdamaian dapat dicapai.

KKMM akan memantau perkembangan platform media sosial antarabangsa yang kelihatan berat sebelah terhadap perjuangan Palestin.

Penyedia perkhidmatan telekomunikasi tempatan diminta berganding bahu meningkatkan kesalinghubungan internet dan memastikan penyebaran maklumat yang sahih, adil dan saksama.


Malaysia sedia hantar pasukan pengaman ke Palestin

KUALA LUMPUR, 17 Mei - Malaysia bersedia untuk menghantar pasukan pengaman ke Palestin.

Namun misi tersebut haruslah melalui saluran Pertubuhan Bangsa-bangsa Bersatu (PBB).

Menteri Kanan Pertahanan, Datuk Seri Ismail Sabri Yaakob menjelaskan, Malaysia tidak boleh bertindak sendiri sebagai menghormati prinsip undang-undang antarabangsa.

Malaysia dalam peranannya sebagai negara anggota PBB pernah menghantar pasukan keselamatan menyertai misi pengaman ke negara berkonflik.

Ini termasuk Lubnan, Sudan, Sierra Leone dan Republik Rakyat Congo.

Beliau ditemui pemberita selepas sesi taklimat simulasi kemudahan unit rawatan rapi (ICU) Medan di Hospital Angkatan Tentera Tuanku Mizan, Kuala Lumpur.


Menara KL, Menara Alor Setar dilimpahi cahaya berwarna bendera Pelestin

KUALA LUMPUR, 17 Mei - Sebagai tanda solidariti dan sokongan terhadap perjuangan rakyat Palestin; Menara Kuala Lumpur dan Menara Alor Setar dilimpahi cahaya berwarna bendera Palestin iaitu hijau, merah, putih dan hitam.

Ketua Pegawai Eksekutif, Menara Kuala Lumpur Sdn Bhd, Ainol Shaharina Sahar dalam kenyataan berkata, lampu berwarna bendera Palestin tersebut dipasang selama lapan hari bermula sejak Sabtu lepas hingga 22 Mei ini.

Katanya, sebagai salah sebuah menara ikonik di Malaysia, ia merupakan tanggungjawab pihaknya untuk berkongsi kesedaran dengan rakyat Malaysia khasnya untuk terus prihatin terhadap isu-isu kemanusiaan.

Beliau turut menyeru semua pihak untuk bersama-sama mendoakan kesejahteraan rakyat Palestin.

Menara Kuala Lumpur dan Menara Alor Setar kini ditutup kepada pengunjung sehingga diberitahu kelak.


Keselamatan dan pertahanan siber sentiasa dipantau - ATM

KUALA LUMPUR, 17 Mei - Aspek keselamatan dan pertahanan siber Angkatan Tentera Malaysia (ATM) sentiasa dipantau dalam memastikan segala ancaman yang mengganggu rangkaian komunikasi pertahanan dapat ditangani.

Panglima ATM, Jeneral Tan Sri Affendi Buang berkata tindakan serta langkah-langkah sewajarnya perlu dilaksanakan oleh pentadbir sistem siber sebagai langkah menangani apa juga kemungkinan oleh anasir-anasir asing.

ATM sentiasa memantau dan mempertingkat aspek keselamatan siber dari semasa ke semasa melalui peranan yang digerakkan oleh Bahagian Siber dan Elektromagnetik Pertahanan (BSEP) serta Pusat Operasi Pertahanan Siber ATM (CDOC).

BSEP dan CDOC bukan sahaja memperkukuh rangkaian pemantauan dan pertahanan komunikasi ATM malah melindungi rangkaian komunikasi strategik pertahanan negara.

Beliau berkata arahan dan langkah yang dikeluarkan CDOC yang tular menerusi media sosial sebelum ini merupakan arahan amalan biasa untuk peringatan.

Semalam, tular menerusi media sosial mengenai satu arahan dalaman ATM menyatakan ATM perlu meningkatkan pertahanan siber negara ekoran ancaman siber dari Israel.


Solidariti umat islam, mampu kalahkan keangkuhan rejim zionis

PUTRAJAYA, 17 Mei - Pencabulan dan keganasan berulang kali tentera zionis boleh disurutkan menerusi penyatuan seluruh umat Islam.  Menteri Di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata, pembebasan Palestin adalah tanggungjawab umat Islam sekaligus memerlukan kebersamaan yang mampu mengenepikan keangkuhan zionis.

Jelasnya, sejarah turut membuktikan keangkuhan bangsa Israel ini tidak boleh berkompromi dalam semua hal.  Beliau menyatakannya melalui ucaptama dalam forum bertajuk Wake Up 4 Aqsa secara maya menerusi pautan Facebook rasmi Yayasan Dakwah Islamiah Malaysia (YADIM).


'Kekurangan kemahuan politik', OIC tangani isu Palestin tak boleh jadi alasan

KUALA LUMPUR, 17 Mei - Menteri Luar Datuk Seri Hishamuddin Tun Hussein menegaskan 'Kekurangan kemahuan politik' tidak boleh dijadikan alasan membiarkan kekejaman Israel berterusan.

Beliau berkata demikian dalam Sidang Video Tergempar Peringkat Menteri Luar, Jawatankuasa Eksekutif Pertubuhan Kerjasama Islam, (OIC) yang berlangsung, semalam.


Plaza Tol Gombak lengang, pengguna akur larangan rentas negeri

GOMBAK, 16 Mei - Di Plaza Tol Gombak, tidak seperti pada musim perayaan lalu, lokasi ini kebiasaannya sesak digunakan warga kota untuk pulang ke ibu negara.

Bagaimanapun, laluan utama dari Pantai Timur ini, tengah hari tadi agak lengang.

Tinjauan mendapati kebanyakan kenderaan merentas negeri atas urusan kerja atau perniagaan.

Segala bukti sama ada menerusi my Sejahtera jika ada janji temu vaksinasi termasuk surat kebenaran rentas negeri dan daerah yang disahkan, diperlukan.

Setakat ini, 18 kompaun telah dikeluarkan secara keseluruhan ketika penguatkuasaan Perintah Kawalan Pergerakan 3.0 di sekatan jalan raya Tol Gombak.

Setiap hari 11 anggota polis dan tentera bertugas memastikan tiada individu yang masih berdegil cuba melakukan pergerakan rentas negeri.


13 daripada 20 terlibat kejadian merusuh di Parit Raja, dibebaskan

BATU PAHAT, 16 Mei - 13 daripada 20 individu yang ditahan dipercayai terlibat kejadian merusuh di Parit Raja, Batu Pahat, Johor, 13 Mei lalu dibebaskan dengan jaminan polis, hari ini.  Manakala tujuh lagi masih ditahan untuk membantu siasatan.

Ketua Polis daerah Batu Pahat, Asisten Komisioner Ismail Dollah memaklumkan, mereka yang masih ditahan berusia 18 hingga 23 tahun.

Sebelum ini, 20 individu berusia 16 hingga 28 tahun itu ditahan menerusi operasi khas sekitar Batu Pahat. Dalam kejadian kira-kira dua pagi 13 Mei lalu di Kilometer 22.5 Jalan Batu Pahat-Kluang, kira-kira 40 individu merusuh membuat halangan menggunakan motosikal dan kereta kepada pengguna lain.


Dunia Islam digesa bangkit secara proaktif dukung perjuangan rakyat Palestin

KUALA LUMPUR, 16 Mei - Dunia Islam digesa bangkit secara proaktif mendukung perjuangan rakyat Palestin mempertahan kedaulatan dan menentang rejim Zionis Israel.

Saranan dibuat Duta Khas Perdana Menteri ke Timur Tengah, Datuk Seri Abdul Hadi Awang.

Dalam ucaptama pada Pelancaran Kempen #Aid4Palestine secara dalam talian malam tadi, beliau turut menyatakan sokongan kepada kebangkitan rakyat Palestin.

Kempen hasil kerjasama lebih 40 pertubuhan bukan kerajaan ini menyasarkan kutipan dana RM1 juta yang akan disalurkan terus ke Palestin.

Sumbangan boleh disalurkan menerusi NGO Muslim Care Palestin melalui akaun Maybank 564490211159.


Solat hajat serentak untuk Palestin selepas Maghrib esok

KUALA LUMPUR, 16 Mei - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan masjid dan surau serta rakyat mengadakan solat sunat hajat dan doa selamat selepas solat Maghrib esok bagi memohon kesejahteraan rakyat Palestin.

Sambil menzahirkan rasa dukacita susulan pencerobohan dan serangan berterusan di Palestin oleh tentera rejim Zionis, baginda menyifatkan ia sebagai perbuatan keji dan tindakan amat zalim serta tidak berperikemanusiaan.

Titah baginda, rakyat negara ini sentiasa bersolidariti bersama Palestin ke arah mencapai aspirasi negara Palestin yang merdeka dan berdaulat.

Lanjutan kepada Perutusan Khas Perdana Menteri semalam, Seri Paduka Baginda turut menzahirkan sokongan supaya Malaysia menerajui bersama-sama Indonesia dan Brunei untuk mengeluarkan kenyataan bersama bagi mengutuk sekeras-kerasnya serangan zalim berkenaan.

Al-Sultan Abdullah bertitah kerajaan Malaysia menyokong dan mengalu-alukan cadangan untuk persidangan tergempar Pertubuhan Kerjasama Islam (OIC) diadakan bagi membincang isu keganasan Israel terhadap Palestin yang dijadual hari ini.


PM terima panggilan telefon Ismail Haniyeh maklum situasi semasa di Palestin

PUTRAJAYA, 16 Mei - Perdana Menteri, Tan Sri Muhyiddin Yassin menerima panggilan Ketua Biro Politik Hamas, Ismail Haniyeh yang berada di Semenanjung Gaza, semalam.

Ia bagi menerima makluman mengenai situasi semasa di Palestin.

Beliau amat terkesan dengan perkhabaran berhubung keadaan masyarakat Islam di Palestin khususnya Semenanjung Gaza yang amat menyedihkan dan menyayat hati.

Beliau menzahirkan ucapan takziah dan dukacita bagi pihak seluruh rakyat Malaysia atas kehilangan nyawa dan kecederaan dialami rakyat Palestin akibat serangan ganas rejim Israel.

Tan Sri Muhyiddin memaklumkan perkara itu dalam hantaran di laman Facebook rasmi beliau hari ini.

Perdana Menteri turut menegaskan pendirian serta usaha yang telah dan sedang diambil Malaysia dalam memperjuangkan hak rakyat Palestin tatkala menghadapi detik sukar itu.

Sambil mengulangi komitmen Malaysia untuk menghulurkan bantuan sewajarnya bagi membantu meringankan kesukaran rakyat Palestin.


Tiada pelajar dinafikan mendapat pendidikan

PUTRAJAYA, 16 Mei - Tiada pelajar yang dinafikan daripada mendapat pendidikan sewajarnya termasuklah murid orang asli dan pribumi, berkeperluan khas dan kanak-kanak tanpa dokumen.

Perdana Menteri, Tan Sri Muhyiddin Yassin dalam perutusan sempena Hari Guru kali ke-50 menekankan, dalam agenda pendidikan inklusif, tumpuan diberikan untuk mengurangkan kadar keciciran dan golongan terlibat turut menerima pendidikan sama seperti murid lain.


Konsep pembelajaran perlu relevan pada setiap masa dan tempat

PUTRAJAYA, 16 Mei - Konsep pembelajaran yang baik mestilah relevan pada setiap masa dan tempat.

Perdana Menteri, Tan Sri Muhyiddin Yassin berkata dalam suasana norma baharu, penyampaian perkhidmatan secara maya sudah mula meluas khususnya melibatkan warga pendidik.

Perdana Menteri dalam perutusan sempena Hari Guru kali ke-50 berkata perubahan yang berlaku jelas membuktikan konsep pembelajaran tidak harus terperangkap dalam ruang lingkup yang sempit.

Ketika ini, golongan pendidik mengorak langkah menguasai pelbagai aplikasi digital pendidikan untuk kegunaan pengajaran dan pembelajaran (PdP) demi memastikan pelajar tidak ketinggalan dalam proses pembelajaran.

Beliau berharap Kementerian Pendidikan akan terus mendengar cadangan dan input daripada setiap lapisan warga pendidik, ibu bapa dan pelajar demi menambah baik pendekatan PdP dari semasa ke semasa.

Tan Sri Muhyiddin turut mengumumkan dua bekas Ketua Pengarah Pelajaran, Datuk Dr Amin Senin dan Datuk Dr Habibah Abdul Rahim sebagai penerima Anugerah Tokoh Kepimpinan Pendidikan Kebangsaan.

Manakala bekas pendidik, Noorizan Mohamed pula dipilih Tokoh Guru Kebangsaan.


Malaysia gesa dunia Islam bersatu menentang kekejaman Israel

PUTRAJAYA, 15 Mei - Senada dengan Turki.

Kuala Lumpur, Jakarta dan Brunei sepakat mengutuk serangan rejim Zionis terhadap Gaza.

Malaysia menggesa dunia Islam bersatu dan menentang kekejaman Israel di Semenanjung Gaza dan Tebing Barat.

Tegas Perdana Menteri, Tan Sri Muhyiddin, Malaysia, Indonesia dan Brunei turut menggesa Majlis Keselamatan Pertubuhan Bangsa-bangsa Bersatu (PBB) bertindak segera.

Tambahnya, beliau telah mengadakan perbincangan dengan Presiden Republik Indonesia, Joko Widodo.

Tan Sri Muhyiddin turut menyatakan kekesalan terhadap kegagalan pihak antarabangsa bertindak segera menangani situasi di Gaza.


RM300 juta galakkan transaksi tanpa tunai kalangan belia

PUTRAJAYA, 15 Mei - Sebanyak RM300 juta diperuntukkan untuk menggalakkan transaksi tanpa tunai dalam kalangan belia.

Perdana Menteri, Tan Sri Muhyiddin Yassin berkata ia sebagai langkah kerajaan untuk mendokong inisiatif pendigitalan menerusi program e-Belia.

Perdana Menteri menyampaikan Amanat Hari Belia Negara 2021 yang disiarkan secara langsung menerusi Facebook Kementerian Belia dan Sukan.

Melalui Belanjawan 2021 tahun lalu, seramai 1.1 juta mahasiswa seluruh negara menerima manfaat melalui program khas secara 'one-off' ke dalam akaun e-wallet belia yang dinaikkan daripada RM50 kepada RM100.

Bertemakan 'Dekad Ini Dekad Anda', beliau diyakini mampu berdepan situasi pandemik COVID-19 dengan sokongan daripada kerajaan.


Konflik Palestin-Israel, Malaysia sertai mesyuarat tergempar Jawatankuasa Eksekutif OIC

PUTRAJAYA, 15 Mei - Malaysia akan menyertai mesyuarat tergempar secara maya Jawatankuasa Eksekutif Pertubuhan Kerjasama Islam (OIC) Peringkat Menteri-Menteri Luar esok.

Menerusi kenyataan, Menteri Luar, Datuk Seri Hishamuddin Hussein menjelaskan, pertemuan itu bagi menyuarakan pendirian tegas dan tidak berbelah bahagi Malaysia mengenai perkara ini kepada OIC.

Malaysia mendesak OIC mengambil tindakan lebih tegas dan semaksimum mungkin demi melindungi rakyat Palestin.

Kata sepakat antara negara-negara Islam Asia Tenggara mengenai Palestin sudah dicapai.


Malaysia, Indonesia dan Brunei keluar kenyataan bersama kutuk serangan zalim Israel

PUTRAJAYA, 15 Mei - Bagi memberi sokongan padu kepada Palestin, Perdana Menteri, Tan Sri Muhyiddin Yassin telah mengadakan perbincangan melalui telefon dengan Presiden Republik Indonesia, Joko Widodo berhubung situasi terkini di Palestin, kedua-dua pihak bersetuju tindakan ganas rejim Israel perlu dihentikan serta-merta.

Mereka juga berkongsi pandangan sama supaya Pertubuhan Bangsa-Bangsa Bersatu (PBB) bertindak segera bagi menghentikan keganasan rejim Israel dan menyelamatkan nyawa rakyat Palestin.

Tan Sri Muhyiddin Yassin menyatakan Malaysia akan terus berusaha untuk menyeru PBB bertindak segera bagi memaksa Israel menghentikan serangan terhadap rakyat Palestin.


Malaysia tolak sekeras-kerasnya tindakan keji rejim Israel ke atas rakyat Palestin

PUTRAJAYA, 15 Mei - Perdana Menteri, Tan Sri Muhyiddin Yassin menyeru rakyat Malaysia sepakat dalam menjelaskan kepada seluruh dunia pendirian negara mengutuk tindakan tidak berperikemanusiaan rejim Israel ke atas rakyat Palestin.

Tan Sri Muhyiddin yakin rakyat Malaysia yang cintakan keamanan menolak sekeras-kerasnya tindakan keji rejim Israel ke atas rakyat Palestin.

Tambahnya, serangan Israel ke atas Palestin merupakan tindakan yang mencabuli undang-undang antarabangsa, undang-undang hak asasi manusia dan piagam Pertubuhan Bangsa-Bangsa Bersatu (PBB).

Serangan itu juga merupakan jenayah perang yang menyalahi Konvensyen Keempat Geneva 1949.

Tan Sri Muhyiddin Yassin berkata demikian dalam perutusan mengenai situasi di Palestin hari ini.


Pemerkasaan belia bangunkan modal insan lestari dan berinovasi tinggi

PUTRAJAYA, 15 Mei - Usaha pemerkasaan belia akan diteruskan ke arah pembangunan modal insan yang lestari dan berinovasi tinggi.

Komitmen itu disuarakan Perdana Menteri, Tan Sri Muhyiddin Yassin.

Justeru, pelbagai inisiatif dilaksana khususnya untuk beliau melalui pakej bantuan Program Strategik Memperkasa Rakyat dan Ekonomi (PEMERKASA).

Beliau berkata demikian dalam Amanat Hari Belia Negara 2021 yang disiarkan secara langsung menerusi Facebook Kementerian Belia dan Sukan.

Katanya, kerajaan menerusi Kementerian Belia dan Sukan dengan kerjasama Majlis Belia Malaysia turut mengambil inisiatif untuk merangka Model Pembangunan Belia Baharu.


Angkara mercun, putus tiga jari

KOTA BHARU, 15 Mei - Kanak-kanak lelaki putus tiga jari kanan selepas terkena mercun bola yang diubahsuai.

Dalam kejadian sebelum 1 Syawal di Kampung Kedai Buloh, Kota Bharu..dia menyangka mercun yang dibalingnya tidak meletup.

Mangsa Nor Syam Syah Kiemee Ahama, 11 tahun, putus jari telunjuk, tengah dan manis.

Menurut ibu saudara mangsa, Wan Rahimah Wan Noh, ketika kejadian mangsa sedang bermain mercun bersama abangnya dan rakan yang lain.

Mangsa dibawa ke Klinik Kesihatan Badang sebelum dirujuk ke Hospital Raja Perempuan Zainab 2 bagi rawatan lanjut.


Rumah terbakar 1 Syawal, bantuan RM2,000 disalur kepada mangsa

KUALA KANGSAR, 15 Mei - Bantuan wang tunai berjumlah RM2,000 disalurkan kepada mangsa sebuah rumah di Kampung Sayong Tengah Kuala Kangsar yang musnah terbakar pada 1 Syawal lalu. Menurut Penghulu Kanan Mukim Sayong, Abdullah Alang Ahmad, bantuan itu sebagai permulaan selain akan disalurkan bantuan susulan yang lain.

1 Syawal lalu dalam kejadian pukul 6.30 petang itu mangsa Muhammad Azhar bersama ibunya Halimah Bistaman sempat melarikan diri selepas rumah didiami mereka hangus dijilat api.


Kuarters guru terbakar, tiada kecederaan dilapor kerana tiada penghuni

MIRI, 15 Mei - Di Sarawak, dua unit rumah kayu, kuarters berkembar guru di Sekolah Kebangsaan Long Bemang, Miri hangus terbakar.

Ketua Bomba dan Penyelamat Zon 6, Miri, Law Poh Kiong dalam satu kenyataan memberitahu, tiada kecederaan dilaporkan dan kuarters tidak berpenghuni kerana cuti persekolahan.

Kebakaran dikesan bermula pukul 3:40 petang oleh jiran, yang cuba memadam api dengan bantuan seorang pengawal keselamatan, namun gagal.

Mereka kemudiannya meminta bantuan penduduk kampung Rumah Panjang Long Bemang dan Pasukan Bomba Sukarela.

Kebakaran berjaya dipadam sepenuhnya kira-kira pukul 5:30 petang.

Punca kebakaran dan jumlah kerugian masih dalam siasatan.


PKRC SUKPA diaktifkan semula, 250 katil disediakan

KUANTAN, 15 Mei - Pusat Kuarantin dan Rawatan COVID-19 (PKRC) di Kompleks Sukan Pahang (SUKPA), Indera Mahkota, Kuantan diaktifkan semula petang semalam.  Manurut Pengarah Angkatan Pertahanan Awam Malaysia (APM) Pahang, Kolonel P.A. Che Adam A Rahman dalam satu kenyataan, perkara itu diputuskan hasil mesyuarat Jawatankuasa Pengurusan Bencana COVID-19 negeri.

Pengoperasian semula PKRC SUKPA adalah bagi menampung jumlah pesakit COVID-19 berisiko rendah dan tidak memerlukan rawatan khusus.  Sebelum ini dua pusat kuarantin (PKRC) yang beroperasi di Institut Latihan Kementerian Kesihatan Malaysia (ILKKM) Kuantan menempatkan 228 pesakit dan Institut Latihan Kementerian Perumahan dan Kerajaan Tempatan (i-KPKT) di Bukit Tinggi dengan kapasiti semasa berjumlah 119 pesakit.  Namun, kedua-dua PKRC itu sudah hampir mencapai kapasiti maksimum. Bagi Pusat kuarantin SUKPA 250 katil disediakan dan hanya pesakit lelaki sahaja dikuarantin di situ.  Manakala semua urusan lain termasuk penyediaan makanan dan keperluan lain untuk pesakit akan dilakukan semua agensi yang sudah diberikan tanggungjawab oleh kerajaan Pahang berdasarkan hasil mesyuarat Jawatankuasa Bencana negeri.


UNISZA agih juadah raya, ceriakan mahasiswa tidak pulang ke kampung

KUALA NERUS, 14 Mei - Kesedihan 451 penuntut Universiti Sultan Zainal Abidin (Unisza) di Terengganu yang tidak pulang ke kampung terubat apabila pihak universiti mengagihkan juadah raya. Timbalan Naib Canselor, Prof. Dr. Mohd. Afandi Salleh berkata, sumbangan bertujuan menceriakan mahasiswa di samping menjaga kebajikan mereka.

Juadah diagih secara berperingkat mengikut prosedur operasi standard (SOP) yang ketat bagi mengelak penuntut berkumpul beramai-ramai.  Sumbangan turut mendapat kerjasama Pusat Khidmat Masyarakat Ahli Parlimen Kuala Nerus.

Seramai 2,300 mahasiswa Unisza pulang ke kampung halaman secara berperingkat dari 8 Mei hingga 11 Mei lalu.


Perintah Berkurung ESSZone dilanjutkan hingga 30 Mei 2021

SABAH, 14 Mei - Perintah Berkurung di kawasan perairan tujuh daerah dalam Zon Selamat Timur Sabah (ESSZone) yang berakhir hari ini dilanjutkan hingga 30 Mei.

Pesuruhjaya Polis Sabah, Datuk Hazani Ghazali berkata, perintah itu meliputi perairan Tawau, Semporna, Kunak, Lahad Datu, Kinabatangan, Sandakan serta Beluran.

Orang ramai yang tinggal di kawasan berkenaan dilarang menghampiri atau berada di kawasan diisytihar dari pukul 6.00 petang hingga 6.00 pagi.

Perintah itu diteruskan bagi memastikan kawasan perairan berkenaan tidak diceroboh pengganas yang mengancam keselamatan sekali gus menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZone.

Maklumat mendedahkan kumpulan yang menjalankan kegiatan penculikan untuk wang tebusan dan kumpulan Abu Sayyaf masih cuba menceroboh ke kawasan ini untuk melakukan penculikan dan jenayah lain rentas sempadan.

Arahan itu akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Perintah itu juga memberi kuasa kepada semua ketua polis daerah di ESSZone mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung berkenaan.


Petugas kesihatan cekal laksana tanggungjawab, raikan syawal di Hospital

KELANTAN, 14 Mei - Ketika umat Islam sedang meraikan Aidilfitri bersama keluarga walaupun dalam suasana sederhana, ada insan yang terpaksa berkorban memberi khidmat terbaik kepada orang lain. Di Kelantan, 800 petugas barisan hadapan Hospital Raja Perempuan Zainab 2 (HRPZ 2), Kota Bharu sanggup mengetepikan perasaan untuk beraya demi tugas khususnya ketika negeri itu berdepan peningkatan kes COVID-19.

Pengarahnya Datuk Dr Selasawati Ghazali berkata kakitangannya tetap menunjukkan semangat tinggi dalam menjalankan tugas.

Dalam membangkitkan suasana Syawal di tempat kerja, pihak pengurusan hospital menyediakan pelbagai juadah hari raya seperti rendang, lemang dan ketupat.  Inisiatif itu sekurang-kurangnya dapat meredakan kerinduan petugas serta pesakit yang tidak dapat bertemu keluarga.


Seorang tercedera kebakaran tiga rumah

SARAWAK, 14 Mei - Seorang lelaki cedera dalam kebakaran melibatkan tiga rumah di Kampung Babu di Debak lewat malam tadi.

Menurut maklumat Pusat Gerakan Operasi Bomba Sarawak, sebuah rumah jenis separuh kekal yang didiami lapan penghuni musnah sepenuhnya.

Manakala rumah kedua dan ketiga yang terlibat masing-masing mengalami kerosakan 50 dan lima peratus.

Operasi pemadaman melibatkan anggota bomba dari Balai Bomba dan Penyelamat Betong selain dibantu Pasukan Bomba Sukarela Debak, Angkatan Pertahanan Awam dan polis.  Operasi tamat pukul 1.40 pagi manakala mangsa yang cedera telah dibawa klinik berhampiran untuk mendapatkan rawatan.  Punca kebakaran dan jumlah kerugian masih disiasat.


Foto tular disalah tafsir: Penghuni rumah bukan dikompaun, polis hanya jalankan pemeriksaan

NILAI, 14 Mei - Polis Diraja Malaysia (PDRM) menafikan penularan foto di media sosial berhubung pelaksanaan operasi pihak polis yang mengenakan kompaun RM30,000 kepada orang awam atas kesalahan melanggar prosedur operasi standard (SOP) Aidilfitri.

Ketua Polis Daerah Nilai Supritendan Mohd Fazley Ab Rahman berkata sebaliknya, ia merupakan gambar pemeriksaan rumah ke rumah pada hari raya pertama Aidilfitri di kawasan perumahan di Nilai Impian, Negeri Sembilan.

Gambar itu telah disalah tafsir sebagai tindakan kompaun.

Kejadian sebenar adalah polis melakukan tinjauan bersama dengan pihak media untuk melihat kadar pematuhan penduduk terhadap SOP Aidilfitri di kawasan berkenaan.

Pihaknya mendapati kadar pematuhan penduduk di kawasan perumahan berkenaan berada pada tahap tinggi dan tiada sebarang aktiviti yang melanggar SOP ditetapkan oleh Majlis Keselamatan Negara (MKN).

Orang ramai dinasihat agar menghentikan sebarang penyebaran foto atau berita tidak tepat untuk dimuat naik atau dikongsi di laman sosial.


PERJUDIAN: 15 termasuk seorang wanita ditahan

KUALA LUMPUR, 14 Mei - 15 warga tempatan termasuk seorang wanita ditahan dalam operasi perjudian di sebuah premis di Taman Laman Rimbunan Kepong, Kuala Lumpur malam tadi.

Kesemua tahanan berusia antara 34 hingga 69 tahun.

Turut dirampas wang tunai kira-kira RM9,000 dan juga peralatan perjudian mahjong.

Operasi diketuai Ketua Unit Perjudian D7 Ibu Pejabat Polis Kotinjen Kuala Lumpur, Azri bin Ramli melibatkan tiga pegawai serta 10 anggota.

Sebelum ini, premis tersebut merupakan pusat urut tapak kaki, namun kini dijadikan sebagai tempat untuk bermain judi.


USM santuni 3,000 pelajar tidak pulang rai Aidilfitri

GEORGE TOWN, 14 Mei - Universiti Sains Malaysia (USM) menyantuni 3,000 siswa siswi universiti itu yang tidak pulang ke kampung halaman sempena Hari Raya Aidilfitri.

Timbalan Naib Canselor Hal Ehwal Pembangunan Pelajar dan Alumni USM, Prof. Dr Aldrin Abdullah berkata, pihak USM memberi sumbangan berupa makanan yang disediakan Bahagian Hal Ehwal Pelajar dan Alumni (BHEPA) dan Pusat Islam USM.  Sebanyak 5,300 bungkusan makanan disediakan dan diagihkan secara berperingkat pada waktu pagi dan petang kepada semua siswa siswi di desasiswa masing-masing.  Biarpun hanya makanan, namun beliau berharap nikmat itu dapat dirasai semua warga USM ketika beraya di kampus secara sederhana dengan penuh kesyukuran.


IMR kesan 31 lagi kes mutasi 'Protein Spike' dalam negara, termasuk 1 kes pertama dari India

PUTRAJAYA, 2 Mei - Institut Penyelidikan Perubatan, IMR telah mengenal pasti 30 lagi kes varian membimbangkan, VOC dan satu kes varian mempunyai kepentingan, VOI membabitkan mutasi struktur protein virus dari luar negara.

Penemuan itu susulan pengesanan aktif selepas negara melaporkan 21 kes VOC dalam negara dari tempoh awal tahun hingga Mac lalu.

Ketua Pengarah Kesihatan, Tan Sri Dr. Noor Hisham Abdullah menerusi kenyataannya memaklumkan, Pengesanan 30 VOC itu membabitkan 27 kes baharu tempatan COVID-19 yang dijangkiti varian B.1.351 Afrika Selatan dan tiga kes baharu tempatan COVID-19 varian B117 United Kingdom.

Manakala kes pertama VOI merupakan varian COVID-19 dari India, dengan mutasi berganda iaitu B16171 India

Kes melibatkan dan mempunyai sejarah perjalanan ke Mumbai, India.

Beliau telah masuk ke Malaysia menggunakan pas pekerjaan pada 10 April 2021 dan dikesan positif COVID-19 di Pintu Masuk Antarabangsa pada hari yang sama.

Kes dikenalpasti dijangkiti varian B16171 India hasil analisis jujukan genom penuh.

Menurut Tan Sri Dr. Noor Hisham, Malaysia telah mengadakan sekatan kemasukan pengembara bukan warganegara dari India, dan melanjutkan tempoh kuarantin 14 hari kepada pengembara warganegara tersebut sejak 28 April lalu.


Tular Dakwaan 'HRPB di Tahap membimbangkan' tidak benar

IPOH, 14 Mei - Hospital Raja Permaisuri Bainun (HRPB) Ipoh menafikan dakwaan mesej tular yang mengatakan bahawa hospital itu kini berada di tahap membimbangkan ekoran peningkatan kes COVID-19.

Pengarahnya, Dr Abdul Malek Osman berkata ketika ini keadaan semasa di HRPB masih terkawal dan perkhidmatan berjalan lancar seperti biasa.

Bercakap dalam satu kenyataan, Dr. Abdul Malek mengingatkan masyarakat agar tidak menularkan sebarang berita atau maklumat yang tidak sahih.

Ini bagi mengelak timbulnya kebimbangan dan kekeliruan dalam kalangan masyarakat.  Pada masa sama, beliau turut menasihati orang ramai agar sentiasa mematuhi SOP yang ditetapkan dan mengurangkan pergerakan ke tempat-tempat awam semasa Perintah Kawalan Pergerakan (PKP) dikuatkuasakan.  Selain, sentiasa memakai pelitup muka dan cecair nyahkuman setiap kali berurusan di tempat awam.


“Sekretariat #Aid4Palestine” ditubuhkan bagi mengurus dana bantuan bagi rakyat Palestin

PUTRAJAYA, 14 Mei - “Sekretariat #Aid4Palestine” ditubuhkan hasil kerjasama lebih 40 pertubuhan bukan kerajaan (NGO).

Ia bertujuan bagi menggerakkan misi untuk mengambil tindakan proaktif dan segera dalam membantu perjuangan rakyat Palestin yang kini ditindas rejim Zionis.

Duta Khas Perdana Menteri Ke Timur Tengah Datuk Seri Abdul Hadi Awang berkata, sekretariat itu berfungsi sebagai koordinator jaringan NGO dan masyarakat sivil untuk menggerakkan kempen kesedaran rakyat Malaysia terhadap perjuangan Palestin.

Ia juga berperanan menyelaras kutipan dana #Aid4Palestine melalui kaedah pendanaan ramai dengan sasaran RM1 juta untuk disalurkan terus ke Palestin.

Jelas Datuk Seri Abdul Hadi, melalui fasa pertama, kutipan dana yang telah mencecah RM350,000 akan disalurkan menjelang 10 Syawal.

Ia merupakan hasil kutipan terkumpul NGO PASRelief, Yayasan Amal Malaysia, Muslim Care Malaysia Society dan Cakna Palestin Malaysia.

Manakala kutipan fasa kedua menyasarkan minimum RM650,000 dan pengumpulan dana akan dibuka sehingga 30 Syawal.

Dalam pada itu, beliau berkata, intifadah di bumi Palestin adalah lambang kesatuan dan kebangkitan umat Islam melangkaui batas sempadan negara dan perbezaan mazhab, demi membela keadilan serta hak rakyat Palestin.

Beliau berkata setiap umat Islam perlu terus berdoa dan memberi tekanan ke atas rejim Zionis dengan pelbagai cara dan teknologi terkini supaya kekejaman terhadap penduduk Palestin dapat dihentikan dan hak mereka dikembalikan.


PBB perlu lebih tegas terhadap Israel, lindungi rakyat Palestin daripada terus dizalimi

ARAU, 13 Mei - Pertubuhan Bangsa Bersatu (PBB) perlu bertindak lebih tegas bagi melindungi rakyat Palestin yang terus dizalimi oleh rejim Israel di bumi sendiri.

Mufti Perlis, Datuk Dr Mohd Asri Zainul Abidin berkata, PBB sepatutnya mengunakan kuasa yang ada padanya bagi menghentikan tindakan tidak berperikemanusiaan Israel itu.

Datuk Dr Mohd Asri bercakap kepada media selepas solat sunat Aidilfitri di Dataran Istiadat Perkarangan Istana Arau, Perlis.

Raja Perlis, Tuanku Syed Sirajuddin Putra Jamalullail berkenan berangkat menunaikan solat sunat Aidilfitri bersama rakyat kariah Arau dengan mengikuti prosedur operasi standard (SOP) yang ditetapkan Majlis Keselamatan Negara (MKN).


Perkembangan situasi semasa COVID-19 di seluruh negara

PUTRAJAYA, 13 Mei - Ingatan yang dititipkan Tan Sri Dr Noor Hisham itu amat bertepatan dengan situasi sekarang.

Kes baharu COVID-19 terus meningkat dalam tempoh 24 jam lepas kepada 4,855 kes berbanding 4,765 kes semalam.

Selangor kekal merekodkan jumlah kes harian tertinggi dengan seribu 783 kes diikuti Kuala Lumpur (521) dan Johor (467).

Jumlah kes sembuh pula 3,347, menjadikan jumlah kumulatif kes aktif meningkat kepada 41,582 kes.

27 kes kematian turut dilaporkan, menjadikan jumlahnya kini 1,788.

Berikut statistik harian COVID-19 dalam negara, diikuti jumlah kes mengikut negeri.


Frasa tidak sesuai terhadap pejuang Hamas, Menteri arah siasatan dan tindakan lanjut

PUTRAJAYA, 13 Mei - Susulan penggunaan frasa yang dikatakan tidak bersesuaian terhadap pejuang Hamas dalam Berita Mandarin, Radio Televisyen Malaysia (RTM) pada 12 Mei lalu, Menteri Komunikasi dan Multemedia, Datuk Saifuddin Abdullah telah mengarahkan siasatan dan tindakan lanjut diambil pengurusan Jabatan Penyiaran Malaysia.

Dalam satu kenyataan, Datuk Saifuddin berkata, penyunting dan Ketua Penyunting Berita Mandarin yang terlibat telah dipanggil untuk memberikan penjelasan dan laporan lengkap.

Jelasnya, RTM peka tentang situasi yang berlaku dan sentiasa teguh menyokong pendirian Malaysia dan aspirasi rakyat berhubung konflik yang melanda dan mendukung kedaulatan serta kebebasan Palestin.

Semalam, permohonan maaf secara terbuka dalam siaran berita untuk pembetulan telah disiarkan dalam Berita Tengah Hari pada pukul 1.00 tengah hari dan Berita Mandarin pada pukul 7.00 malam.


Tawaran panggilan percuma sempena Hari Raya Aidilfitri

PUTRAJAYA, 12 Mei - Sepuluh Syarikat telekomunikasi tempatan menyediakan panggilan percuma ke semua rangkaian dalam negara mulai 10.00 malam ini hingga 10.00 pagi esok sempena Hari Raya Aidilfitri.

Menteri Komunikasi dan Multimedia, Datuk Saifuddin Abdullah berkata, kemudahan itu diharapkan dapat membantu rakyat untuk saling berhubung dan mengeratkan silaturahim dengan keluarga serta rakan taulan memandangkan aktiviti ziarah raya tidak dibenarkan di bawah Perintah Kawalan Pergerakan (PKP).

Syarikat telekomunikasi terlibat adalah Celcom, Digi, Maxis, Redtone, TM Unifi, TIME dotCom, Tune Talk, U Mobile, Yoodo dan YTL.

Tawaran panggilan percuma itu tertakluk kepada terma dan syarat masing-masing.

Pelanggan perlu menghubungi penyedia perkhidmatan untuk maklumat lanjut.

Datuk Saifuddin turut menzahirkan ucapan penghargaan kepada syarikat telekomunikasi dan rakyat Malaysia yang memberikan kerjasama dalam pematuhan PKP kali ini demi mengekang jangkitan COVID-19.


Kalimah Allah khusus untuk umat Islam - Sultan Kedah

ALOR SETAR, 12 Mei - Kalimah Allah adalah kalimah yang dikhususkan untuk umat Islam. Sultan Kedah, Al Amirul Karim Sultan Sallehuddin almarhum Sultan Badlishah bertitah kalimah Allah tidak boleh digunakan oleh orang bukan Islam kecuali untuk tujuan yang bukan untuk menyekutukan Allah.

Titah baginda, kalimah Allah adalah nama khas kepada Allah yang tidak melahirkan dan tidak dilahirkan dan Allah hanya disembah dengan sebenarnya oleh umat Islam. Tuanku Sallehuddin menegaskan Islam amat mengutamakan keharmonian dalam kepelbagaian anutan, namun dalam isu akidah atau kepercayaan, islam amat tegas dan sama sekali tidak boleh mencerobohi sempadan beragama. Perkara ini berdasarkan keputusan Mesyuarat Khas Jawatankuasa Fatwa yang diwartakan pada April 2010 serta termaktub di bawah sekysen 9 Enakmen Kawalan dan Sekatan Pengembangan Agama Bukan Islam Negeri Kedah1988. Jika isu ini tidak ditangani dengan berhati-hati, baginda bimbang boleh menggugat kerukunan hidup dan kestabilan negara.


3 buah rumah terbakar, 11 penghuni tinggal sehelai sepinggang

MUKAH, 12 Mei - 11 penghuni tinggal sehelai sepinggang apabila tiga buah rumah musnah dalam kejadian kebakaran di Kampung Lintang, Balingian, pagi tadi.

Dua buah rumah berdekatan turut terjejas.

Ketua Bomba Zon Empat Sibu, Janggan Muling ketika dihubungi RTM memberitahu panggilan kecemasan diterima kira-kira pukul 9.15 pagi.

Api berjaya dipadamkan kira kira pukul 11.27 pagi.  Tiada kecederaan atau kematian dilaporkan setakat ini.


Perlisfm: Raikan Aidilfitri dengan gotong-royong memasak lemang

KANGAR, 12 Mei - Lemang menjadi antara juadah utama yang dihidangkan kepada tetamu ketika meraikan Syawal.

Namun disebabkan Perintah Kawalan Pergerakan (PKP) dan sekatan merentas negeri, kebanyakan kakitangan Perlisfm bertugas dan tidak dapat pulang ke kampung halaman.

Bagi mengubat kerinduan kepada keluarga dan memberikan kegembiraan, Kelab Kakitangan Perlisfm mengambil inisiatif mengadakan gotong-royong membakar lemang.  Presiden Kelab Kakitangan Perlisfm, Hayazi Remli berkata, aktiviti disertai semua kakitangan jabatan.

Ia secara tidak langsung membolehkan semua kakitangan berkongsi cara penyediaan lemang mengikut tradisi negeri masing-masing.  Proses pencarian 200 batang buluh dan daun leret dilakukan di kawasan bukit berhampiran dan lemang dibakar di perkarangan Kompleks Penyiaran Negeri Perlis, Kangar.